Penganggur hidup mewah hasil jual dadah
Oleh SAFINA RAMLI

16 Mei 2023, 6:10 pm
GEORGE TOWN – Gaya hidup mewah seorang seorang penganggur warga tempatan akhirnya membongkar kepada kegiatan pengedaran dadah selepas dia ditahan polis bersama rampasan syabu dan heroin bernilai RM42,550 di Bukit Tengah, dekat sini Sabtu lalu.
Ketua Polis Pulau Pinang, Datuk Khaw Kok Chin berkata, polis bertindak menyerbu sebuah premis perniagaan di Bukit Tengah dan menahan suspek lelaki berusia 33 tahun semasa berada di atas motosikal di hadapan premis terbabit pada pukul 5.25 petang.
“Suspek lelaki ini disyaki terlibat dalam aktiviti pengedaran dadah jenis syabu dan heroin sejak tahun lalu dan hasil pemeriksaan lanjut polis merampas tujuh peket plastik berisi syabu seberat 520 gram(g) bernilai RM20,500 berada bersamanya.
“Seterusnya, menerusi soal siasat ke atas suspek, polis menyerbu kawasan parkir kereta sebuah apartment yang terletak kira-kira satu kilometer dari lokasi serbuan pertama,” katanya dalam sidang akhbar di Ibu Pejabat Polis Kontinjen (IPK) Pulau Pinang di sini hari ini.
Menurutnya, polis telah merampas empat paket heroin seberat 1,820g bernilai RM20,050 dalam sebuah kereta dipercayai milik suspek lelaki itu yang diparkir di kawasan berkenaan.
“Suspek disyaki menjalankan kegiatan pengedaran dadah dengan mendapatkan bekalan dadah daripada rangkaian sindiket sebelum membungkus semula dan mengedar kepada pembelinya.

“Polis menyita tiga buah kenderaan bernilai RM198,000 termasuk dua buah kereta mewah bernilai RM180,000 yang dipercayai dimiliki suspek,” ujarnya semua dadah yang dirampas boleh digunakan oleh 11,700 penagih.
Dalam pada itu, beliau memberitahu, hasil siasatan mendapati suspek terbabit mempunyai tiga rekod lampau berkaitan jenayah dan dadah.
“Siasatan lanjut masih dijalankan termasuk mengesan sindiket yang membekalkan dadah kepada lelaki itu, namun kami percaya dia menjalankan kegiatan pengedaran dadah dengan bergerak sendirian,” ujarnya suspek direman selama tujuh hari sehingga 20 Mei ini bagi membantu siasatan mengikut Seksyen 39B Akta Dadah Berbahaya 1952.- KOSMO! ONLINE


Isu perkhidmatan air fokus utama RMK12, RMK13 – Rafizi
Oleh NORHAFIZAN ZULKIFLI

16 Mei 2023, 6:03 pm
KUANTAN- Kementerian Ekonomi akan memberikan tumpuan utama kepada penambahbaikan perkhidmatan air negara dalam tempoh dua tahun terakhir dalam Rancangan Malaysia ke 12 (RMK12).
Menteri Ekonomi, Mohd Rafizi Ramli berkata, isu terbabit juga akan turut menjadi tumpuan dalam Rancangan Malaysia ke 13 (RMK13).
“Pelaburan untuk penambahbaikan perkhidmatan air itu menelan belanja yang besar justeru mengambil masa lebih enam tahun untuk diselesaikan.
“Tumpuan akan diberikan bermula dua tahun terakhir RMK12 namun ia akan berlanjutan sehingga RMK13 dan saya membayangkan ianya akan menjadi fokus utama dalam tempoh 2024 ke atas sehingga tahun 2023,”katanya dalam satu sidang akhbar selepas sesi libat urus kajian separuh penggal RMK12 Bersama Kerajaan Negeri Pahang, di sini hari ini.
Tambahnya, beliau menjangkakan isu berkaitan bekalan air di seluruh negara sekurang-kurangya selesai 50 peratus menjelang 2030.
Dalam pada itu beliau berkata, pihaknya akan bekerjasama dengan Kementerian Sumber Asli Alam Sekitar dan Perubahan Iklim (NRECC) bagi mencari jalan menyelesaikan masalah dihadapi syarikat operator air yang dimiliki kerajaan negeri secara bersepadu dan menyeluruh.

“Minggu lepas kami telah berjumpa dengan ketua-ketua semua syarikat di seluruh negara untuk mendengar sendiri dan melihat sendiri kemampanan kewangan kerana ada isu-isu tertentu yang terpaksa dihadapi mereka untuk memastikan soal ganti paip dan sebagainya.
“Kementerian mengambil pendirian untuk tidak hanya menumpukan kepada masalah air di negeri Kelantan dan Sabah, malah perancangan itu mengambil kira seluruh negara.
“Ini bukan soal infrastruktur sahaja malah juga meliputi soal kemampanan kedudukan kewangan syarikat-syarikat air oleh kerajan-kerajaan negeri yang perlu dipastikan berada dalam keadaan stabil justeru isu ini mengambil sedikit masa,”katanya.
Rafizi memberitahu, selepas melalui beberapa proses, Kementerian Ekonomi dan NRECC akan membentangkan modul-modul yang boleh diambil kira bersesuaian dengan kemampuan kewangan di peringkat kerajaan Persekutuan mahupun negeri bagi menyelesaikan masalah air berkenaan.
“Kita sedang bergerak ke hadapan. Secara dasarnya kita memang mahu melihat perkhidmatan air seluruh negara di selurub megeri akan ditambah baik di masa akan datang.
“Dan itu sudah tentulah akan memerlukan peruntukan yang lebih dan itulah juga yang akan menjadi tugas saya dan kementerian supaya ada peruntukan untuk menambahbaik perkhidmatan air,”katanya. – KOSMO! ONLINE


Cuaca panas, Kastam tambah dron pantau kegiatan penyeludupan di Sungai Golok
Oleh ROHANA MOHD. NAWI

16 Mei 2023, 6:08 pm
KOTA BHARU – Jabatan Kastam Diraja Malaysia (JKDM) akan menambah dua unit dron untuk memantau kegiatan penyeludupan barangan berikutan paras air Sungai Golok semakin cetek ekoran cuaca panas melampau sejak bulan lalu.
Timbalan Ketua Pengarah JKDM (Penguatkuasa dan Pematuhan), Datuk Sazali Mohamad berkata, penambahan peralatan itu menjadikan sebanyak empat buah dron digunakan di kawasan sempadan Malaysia-Thailand di Kelantan.
Menurutnya, penambahan dron akan dilakukan dari masa ke semasa bagi membolehkan kekerapan pasukan JKDM melakukan pemantauan sepanjang Sungai Golok yang ketika ini melibatkan 60 pegawai dan anggota.
“Kita mengesan kegiatan penyeludupan barangan yang dilakukan oleh penduduk semakin aktif semasa cuaca panas kerana mereka tidak perlu menggunakan bot. Penyeludup hanya memikul barangan mengharungi sungai Golok yang cetek.
“Kita berjaya mengesan beberapa kes yang melibatkan kegiatan penyeludupan pelbagai barangan dengan penggunaan dron,” katanya pada sidang akhbar selepas Majlis Bertemu Pelanggan dan Sambutan Aidilfitri di Wisma JKDM di sini hari ini.
Mengulas lanjut, Sazali memberitahu, pihaknya juga mendapat kerjasama daripada pelbagai agensi penguat kuSa yang lain dalam usaha membanteras kegiatan penyeludupan di Sungai Golok.

Menurutnya, susulan cuaca panas, beberapa pangkalan haram baharu dikesan menjadi laluan penyeludup memunggah barangan larangan seludup. – KOSMO! ONLINE


Ops Tiris: KPDN Perak rampas minyak diesel bersubsidi bernilai lebih RM500,000
Oleh LIYANA RAMLI

16 Mei 2023, 5:47 pm
IPOH – Kementerian Perdagangan Dalam Negeri dan Kos Sara Hidup (KPDN) Perak merampas sebanyak 275,111 liter diesel bersubsidi bernilai RM577,087 setakat 14 Mei melalui Ops Tiris yang dijalankan dari awal tahun ini.
Pengarah KPDN Perak, Datuk Kamalludin Ismail berkata, peningkatan sebanyak 82.82 peratus itu berpunca daripada kenaikan harga minyak diesel bersubsidi yang pernah mencecah RM4.40 seliter.
“Apabila harga tinggi, sindiket ini mengambil peluang mencari minyak-minyak diesel dan jual pada harga sekitar RM3. Mereka ambil untung RM1.50 seliter,” katanya kepada pemberita pada Majlis Sambutan Hari Raya KPDNHEP Perak di Dewan Kenanga, Bangunan Persekutuan di sini hari ini.
Menurut Kamalludin, nilai rampasan diesel tahun lalu adalah sebanyak RM315,650 iaitu 109,786 liter berbanding lima bulan pertama tahun ini yang bernilai RM577,087.
“Sebahagian besar rampasan adalah subsidi diesel yang mana lori-lori ini akan mengisi minyak dan menyimpan lalu menjual semula kepada pengguna. Minyak-minyak ini akan diguna pakai dipasarkan kebnayakannya di Pulau Pinang,” katanya.
Sementara itu, katanya, sebanyak 341 kes direkodkan daripada 27,878 pemeriksaan premis melibatkan nilai rampasan keseluruhan sebanyak lebih RM2.7 juta berbanding tahun lalu iaitu sebanyak RM2.05 juta sahaja.

Menurut Kamalludin, 27,878 pemeriksaan premis telah dilakukan melibatkan tindakan melalui Ops Pantau, Ops Tiris, Ops Catut, Ops Pasar, Ops Terjah, Ops Suri, Ops Menu dan pelbagai Ops lagi yang dijalankan ke atas premis perniagaan bandar dan luar bandar di seluruh negeri.
“Sebanyak RM239,800 telah dikumpulkan melalui tindakan Kompoun On The Spot (KOTS) ke atas individu dan syarikat perniagaan yang melakukan kesalahan di bawah Akta Kawalan Harga dan Anti Pencatutan 2011 dan Akta Timbang dan Sukat 1972.
“Bagi kes denda pula sebanyak RM145,00 telah dihasilkan melibatkan tindakan kes mahkamah oleh KPDN Ipoh dan KPDN Cawangan Tapah,” katanya. – KOSMO! ONLINE


PRN: DUN Negeri Sembilan dijangka bubar hujung Jun
Oleh BADRUL HAFIZAN MAT ISA

16 Mei 2023, 6:12 pm
SEREMBAN – Dewan Undangan Negeri (DUN) Negeri Sembilan dijangka dibubarkan pada hujung bulan hadapan bagi memberi laluan kepada pelaksanaan Pilihan Raya Negeri (PRN).
Menteri Besar, Datuk Seri Aminuddin Harun berkata, pihaknya mengambil pendirian tersebut hasil pertemuan bersama Menteri Besar dan Ketua Menteri lima buah negeri lain yang turut akan akan mengadakan PRN pada tahun ini.
“Kami sudah buat keputusan, (bubar DUN) tidak sama hari, tidak sama tarikh tetapi dalam bulan yang sama, insya-Allah. Ada yang mungkin awal bulan Jun, ada yang penghujung bulan Jun dan ada juga awal bulan Julai.
“Pemikiran yang dibincangkan pada ketika itu, kami (Negeri Sembilan) akan ambil hujung bulan Jun, insya-Allah, 1 Julai itu adalah hari terakhir (automatik),” katanya.
Beliau berkata demikian kepada pemberita selepas Majlis Pelancaran Nama Baharu Bagi Jalan Sikamat kepada Jalan Dato’ Syeikh Mohd Murtadza di sini hari ini.
Aminuddin yang juga Ahli Dewan Undangan Negeri (ADUN) Sikamat berkata, perkara tersebut juga telah dimaklumkan beliau kepada Yang di-Pertuan Besar Negeri Sembilan, Tuanku Muhriz Ibni Almarhum Tuanku Munawir.

Semalam, Menteri Besar Selangor, Datuk Seri Amirudin Shari berkata, DUN Selangor akan dibubarkan sebelum tarikh pembubaran automatiknya iaitu 25 Jun depan.
Tambah Amirudin, beliau bersama Menteri Besar dan Ketua Menteri di negeri-negeri terlibat bersepakat untuk membubarkan DUN masing-masing selewat-lewatnya minggu keempat bulan hadapan.
Kedah, Kelantan, Negeri Sembilan, Terengganu, Pulau Pinang dan Selangor akan menjalankan PRN tahun ini selepas keenam-enam negeri itu tidak membubarkan DUN pada Pilihan Raya Umum Ke-15 (PRU15) pada November tahun lalu. – KOSMO! ONLINE


Permohonan pelajar ke politeknik, kolej komuniti menurun
Oleh ROSLIZA MOHAMED

16 Mei 2023, 5:55 pm
KOTA BHARU – Permohonan kemasukan pelajar ke politeknik dan kolej komuniti di seluruh negara mencatatkan penurunan sebanyak 12.8 peratus tahun ini.
Pengarah Bahagian Ambilan dan Pembangunan Pelajar (BAPP), Jabatan Pendidikan Politeknik dan Kolej Komuniti, Azirin Abdul Aziz @ Nong berkata, sebanyak 80,000 permohonan dicatatkan di kedua-dua institusi itu tahun ini berbanding 100,000 orang pada tahun-tahun sebelum.
Menurut beliau, keadaan itu berkemungkinan lepasan Sijil Pelajaran Malaysia (SPM) lebih memilih untuk bekerja berbanding menyambung pengajian selepas negara berdepan Perintah Kawalan Pergerakan (PKP) baru-baru ini.
“Bagaimanapun, tiada kajian khusus dibuat oleh kami mengenai punca pengurangan jumlah pelajar lepasan sekolah untuk melanjutkan pengajian di institusi berkenaan.
“Kami menawarkan banyak program di politeknik dan kolej komuniti dan tidak semua program yang mengalami penurunan daripada segi bilangan pendaftaran pelajar,” katanya kepada pemberita selepas Program Town Hall Cinta dan Air Mata Peringkat Kebangsaan Tahun 2023 dirasmikan oleh Ketua Polis Kelantan, Datuk Muhamad Zaki Harun di Dewan Cahaya Bulan, PCB Resort di sini hari ini.
Azirin memberitahu, bidang-bidang yang melibatkan penurunan antaranya kejuruteraan dan ia penanda aras yang tidak baik kepada negara kerana hasrat kerajaan untuk menjadi sebuah negara maju perlu bermula daripada pendidikan di peringkat sekurang-kurangnya diploma. – KOSMO! ONLINE


Kes tiada kaitan isu kalimah Allah, isu arahan pentadbiran bercanggah – Saifuddin
Oleh AMREE AHMAD

16 Mei 2023, 5:49 pm
PUTRAJAYA – Penggunaan kalimah Allah dan empat perkataan lain masih kekal eksklusif milik umat Islam, malah tidak boleh digunakan penganut agama lain untuk ajaran mereka.
Perkara itu ditegaskan oleh Menteri Dalam Negeri, Datuk Seri Saifuddin Nasution Ismail sebagai mengulas tindakan kerajaan menarik balik rayuan keputusan pada 18 April lalu.
Beliau mengulangi penghakiman Mahkamah tersebut yang merujuk kes itu lebih kepada perihal arahan pentadbiran berhubung rampasan bahan penerbitan semata-mata.
“Jika dibaca balik alasan hakim, dia cuma sentuh isu bahan dirampas oleh pihak kastam adalah salah dan bukan pun isu kalimah Allah,” katanya.
Beliau berkata kepada pemberita selepas menghadiri Majlis Anugerah Perkhidmatan Cemerlang anjuran Jabatan Imigresen Malaysia 2022 dan sambutan Hari Raya Aidilfitri kelolaan agensi berkenaan.
Mengulas lanjut, Saifuddin Nasution berkata, ramai mungkin salah faham dengan alasan penghakiman yang merujuk tuntutan seorang wanita terhadap rampasan bahan sahaja.

“Mahkamah itu melalui penghakimannya setebal 90 muka itu memang tidak memutuskan berkaitan agama secara spesifik dan cuma lebih kepada soal perundangan sivil,” jelasnya. – KOSMO! ONLINE


Kemalangan maut: Terima kasih kerana Allah pinjamkan anak dan isteri
Oleh ASLIZA MUSA

16 Mei 2023, 5:16 pm
KAMPAR – Suami mangsa kemalangan maut di Kilometer 310.1, Lebuh Raya Utara-Selatan arah selatan berhampiran Gua Tempurung di sini, reda dengan ketentuan Ilahi meskipun terpaksa berdepan hakikat kehilangan isteri dan empat anak serentak.
Nasaruddin Abu Bakar, 53, berkata, dia tetap bersyukur kepada Allah S.W.T kerana diberi peluang bersama dengan insan tersayang meskipun pinjaman itu terhenti hari ini.
“Macam mana pun saya perlu reda dengan pemergian mereka. Terima kasih kepada Allah kerana bagi (pinjamkan) mereka sepanjang tempoh 24 dan 23 tahun hingga yang paling kecil lima tahun.
“Saya berdoa mereka akan ditempatkan di syurga Allah,” katanya ketika ditemui di pekarangan Hospital Kampar di sini hari ini.
Nasaruddin yang bertugas di syarikat penyelenggaraan infrastruktur lebuh raya di Bertam, Pulau Pinang berkata, dia mengetahui kejadian meragut nyawa isteri dan anak-anaknya itu selepas dihubungi pegawai polis sekitar pukul 5 pagi.
“Sekarang, sayalah ibu dan bapa untuk empat anak yang lain. Insya-Allah, kami akan meneruskan kehidupan dengan baik,” katanya.

Tambahnya, jenazah isteri dan empat anaknya akan dikebumikan dalam satu liang lahad di tanah perkuburan islam di Padang Rengas.
Dalam kejadian sekitar pukul 2 pagi itu, isteri Nasaruddin, Azriyani Abdul Latif, 45, maut bersama empat anak mereka setelah kereta yang dinaiki melanggar belakang lori muatan pasir. – KOSMO! ONLINE


150 koperasi dorman dikenakan tindakan pemutihan
Oleh ISKANDAR SHAH MOHAMED

16 Mei 2023, 4:50 pm
KLANG – Sebanyak 150 koperasi di seluruh negara dikenakan tindakan pemutihan oleh Suruhanjaya Koperasi Malaysia (SKM) selepas dikenal pasti berstatus dorman atau tidak aktif sepenuhnya tahun ini.
Naib Pengerusi Eksekutif (Operasi dan Kawal Selia) SKM, Siti Azlin Ahmad Dauta berkata, pembatalan itu melibatkan koperasi yang mempunyai keanggotaan kurang daripada lima orang sehingga bulan lalu.
Kata beliau, pihaknya setakat ini mengenalpasti 4,000 koperasi tidak aktif termasuk dorman yang rata-ratanya ditubuhkan bawah 10 tahun.
“SKM sememangnya sentiasa mengambil langkah untuk memulihkan semua koperasi itu yang berpotensi untuk diaktifkan semula.
“Namun, ada koperasi langsung tidak mempunyai inisiatif untuk dipulihkan dengan tiada mesyuarat, audit dan aktiviti sehingga terpaksa dikenakan tindakan pemutihan,” katanya ketika ditemui pada majlis pelancaran Rakan Media SKM Selangor dan Jalinan Kasih Aidilfitri Gerakan Koperasi 2023 di sini, hari ini.
Siti Azlin menjelaskan, tindakan pemutihan itu dilakukan mengikut peruntukan Seksyen 72 (1) Akta Koperasi 1993.

“Justeru, kita menasihatkan koperasi tidak aktif seumpama itu menemui SKM peringkat negeri masing-masing untuk mengadakan rundingan dan perbincangan lanjut.
“SKM sentiasa akan cuba membantu sebaik mungkin koperasi yang mempunyai inisiatif untuk dipulih dan digerakkan semula,” ujarnya.
Dalam pada itu, beliau berkata, SKM dengan kerjasama kerajaan Selangor menyasarkan untuk menubuhkan lapan koperasi komuniti pangsapuri di negeri ini.
“Inisiatif bersama Lembaga Perumahan dan Hartanah Selangor (LPHS) itu masih dalam proses perbincangan dan akan melibatkan perumahan kos rendah,” katanya. – KOSMO!ONLINE


Masing-masing ada kekuatan, tiada yang keluar parti – Noraini Ahmad
Oleh MOHD RASDAN AHMAD

16 Mei 2023, 4:50 pm
KUALA LUMPUR – Ketua Wanita UMNO, Datuk Noraini Ahmad memberi jaminan bahawa tiada ahli yang bakal keluar dari parti itu semata-mata kerana isu kehadiran pemimpin dan ahli DAP di Dewan Merdeka, Pusat Dagangan Dunia Kuala Lumpur (WTCKL), hujung minggu lalu.
Jelas Ahli Parlimen Parit Sulong itu lagi, semua pihak seharusnya melihat secara positif kerana pada waktu ini kerajaan yang dibentuk merupakan sebuah Kerajaan Perpaduan.
“Insya-Allah tiada ahli yang akan keluar. Kita lihat secara positif sebab kita bentuk kerajaan lebih stabil iaitu Kerajaan Perpaduan dan yang memimpin adalah Pakatan Harapan . Kemudian, Barisan Nasional (BN) dan parti-parti lain dari Sabah dan Sarawak termasuk parti-parti kecil.
“Keseluruhan 148 Ahli Parlimen. Kita tengok dari segi tersebut dan Insya-Allah, macam saya pernah cakap dalam ucapan saya sebelum ini, masing-masing penuh dengan pengalaman dan kekuatan sendiri.
“Kita perlu gunakan kekuatan masing-masing itu untuk bersama-sama bergerak ke hadapan. UMNO pun ada kekuatan sendiri, begitu juga dengan Harapan, Gabungan Parti Sarawak (GPS) dan Gabungan Rakyat Sabah (GRS) pun sama. Jangan fikir negatif, kita kena bergerak ke hadapan,”katanya ketika ditemui pada Majlis Hari Raya Risda 2023 di sini, hari ini.
Beliau berkata demikian ketika mengulas mengenai dakwaan bekas pemimpin UMNO, Tan Sri Annuar Musa lebih ramai ahli parti itu berkemungkinan akan menolak UMNO selepas Dewan Merdeka yang menjadi lokasi himpunan keramat orang Melayu dimasuki pemimpin dan ahli DAP.

Bekas Ketua UMNO Bahagian Ketereh itu meramalkan UMNO akan terus ditolak pada PRN dan pilihan raya umum PRU akan datang. – KOSMO! ONLINE.


Ejaan nama ‘babi’, wanita mahu saman kedai kopi popular
Oleh KOSMO!

16 Mei 2023, 4:57 pm
PETALING JAYA – Seorang wanita tidak berpuas hati dan ingin mengambil tindakan perundangan ke atas sebuah rangkaian kedai kopi popular gara-gara nama yang ditulis di cawannya membawa maksud berlainan.
Menerusi hantaran di Facebook Bavitra Ramachandaran, dia memuat naik sebuah gambar memaparkan secawan kopi dengan tulisan ‘babi’ di bahagian hadapan.
Kesalahan itu difahamkan terjadi disebabkan nama singkatannya iaitu Bavi tidak ditulis dengan sempurna, sebaliknya ditulis dengan nama haiwan.
Bagaimanapun, Bavitra berkata, kesalahan itu tidak patut terjadi kerana suaminya telah memberikan ejaan yang betul.
“Saya akan saman syarikat ini. Takkan pekerja Melayu kamu tidak tahu yang tiada nama manusia bermula dengan babi,” katanya.
Sehubungan itu, pelbagai reaksi diberikan pengguna termasuk ada yang menggalakkan wanita itu untuk mengambil tindakan.

“Awak patut ambil tindakan, ini tidak boleh diterima. Jika salah dengar sekalipun, sepatutnya dia boleh tanya semula,” kata Syafiq.
“Ini adalah keterlaluan, takkan tak tahu apa itu babi?” ujar Shubashini.
Dalam pada itu, seorang pengguna dikenali sebagai Tiger JD menyarankan Bavitra untuk memperkenal diri dengan nama penuh.
“Jangan kenalkan diri sebagai Bavi, gunakan nama penuh. Pastikan mereka tulis,” jelasnya. – KOSMO! ONLINE


Bekalan air di Kulim, Kuala Muda semakin pulih
Oleh JAMLIAH ABDULLAH

16 Mei 2023, 5:37 pm
ALOR SETAR – Sebanyak 95 peratus kawasan di daerah Kulim yang terjejas bekalan air akibat penyusutan paras Sungai Muda telah pulih hari ini.
Syarikat Air Darul Aman Sdn. Bhd. (SADA) memaklumkan, sementara itu 60 peratus kawasan di daerah Kuala Muda yang terjejas teruk akibat insiden itu turut pulih ekoran semua loji rawatan air (LRA) di kawasan tersebut beroperasi semula sejak semalam.
“Tempoh gangguan dan pemulihan bekalan air terawat di kawasan terkesan berbeza dan bergantung kepada jarak lokasi premis pengguna serta tekanan sistem agihan bekalan air.
“Setakat pukul 6 petang semalam kesemua LRA yang terkesan iaitu LRA Pinang Tunggal, LRA Kulim Hi-Tech dan LRA Sungai Petani akibat penurunan paras Sungai Muda secara mendadak pulih sepenuhnya dan sudah mula beroperasi pada kadar maksimum,” katanya dalam satu kenyataan di sini hari ini.
Tambahya, para pengguna yang terkesan dengan gangguan itu akan menerima bekalan air secara berperingkat.
“SADA menjangkakan bekalan air akan pulih sepenuhnya dalam masa terdekat,” ujarnya.

Tambahnya, bagi meringankan beban pengguna yang terkesan, SADA menggerakkan lori tangki ke kawasan terjejas terutama ke premis kritikal seperti hospital, pusat dialisis dan upacara pengebumian.
“Selain itu, 12 operator air turut memberi bantuan lori tangki bagi menyalurkan penghantaran air kepada pengguna yang terkesan termasuk Air Selangor, Lembaga Air Perak, Syarikat Air Melaka dan Syarikat Air Negeri Sembilan,” jelasnya. – KOSMO! ONLINE


Lelaki dirantai teman wanita kerana bimbang dicurangi
Oleh KOSMO!

16 Mei 2023, 5:00 pm
BUENOS AIRES – Pihak berkuasa Argentina menyelamatkan seorang lelaki yang dirantai di dalam sebuah bilik tidur selama tiga hari oleh teman wanitanya kerana bimbang dicurangi, lapor portal berita MailOnline semalam.
Pasangan kekasih tersebut telah bercinta selama enam bulan tetapi wanita berusia 30 tahun itu dikatakan semakin bersikap cemburu terhadap teman lelakinya yang berusia 29 tahun, kata mangsa kepada polis.
Disebabkan bimbang ditinggalkan untuk wanita lain, suspek mengurung mangsa di dalam bilik tidur rumahnya di bandar selatan Buenos Aires, La Plata.
Pada Sabtu lalu, mangsa berjaya mencapai telefon bimbitnya untuk menghantar mesej kepada rakan yang kemudiannya memaklumkan kejadian itu kepada pihak berkuasa.
Menurut mangsa, hubungan mereka mula bermasalah sejak beberapa minggu lalu apabila teman wanitanya itu mula mengenakan perintah berkurung ke atasnya.
Wanita itu juga menetapkan had masa untuk teman lelakinya tiba di rumah setiap kali dia keluar bersama rakan atau teman sekerja.

Nama mangsa dan suspek belum didedahkan oleh pihak berkuasa.
Suspek ditahan dan didakwa atas tuduhan menculik. – Agensi


Tiada kerja penyelenggaraan jalan sepanjang LIMA’23
Oleh NUR AMALINA AZMAN

16 Mei 2023, 4:55 pm
LANGKAWI – Kementerian Kerja Raya mengarahkan semua kerja penyelenggaraan di jalan-jalan utama di pulau peranginan ini dihentikan sepanjang penganjuran Pameran Antarabangsa Maritim dan Aeroangkasa Langkawi 2023 (LIMA’23).
Menterinya, Datuk Seri Alexander Nanta Linggi berkata, arahan itu berkuat kuasa pada 21 hingga 28 Mei ini bagi memastikan kelancaran trafik dan mengurangkan kesesakan berikutan jumlah kenderaan yang bertambah dalam tempoh itu.
“Langkah ini juga akan membantu anggota polis untuk mengawal kesesakan yang dijangka berlaku semasa acara tersebut berlangsung,” katanya pada sidang akhbar selepas meninjau kerja-kerja penyelenggaraan Jalan Persekutuan di Jalan Ulu Melaka – Makam Mahsuri, di sini, hari ini.
Alexander pada masa sama mahu semua kerja baik pulih dan penyelenggaraan yang penting disiapkan segera sebelum acara berlangsung.
“Kementerian juga telah mengambil langkah proaktif dengan meluluskan peruntukan sebanyak RM1.2 juta bagi kerja-kerja penyelenggaraan berkala pavemen (turapan jalan).
“Kerja-kerja penyelenggaraan berkala bukan pavemen yang merangkumi skop kerja mengecat garisan jalan telah siap dilaksanakan di lapan lokasi Jalan Persekutuan dengan jumlah kelulusan peruntukan RM500,000,” ujarnya.

Menurutnya lagi, jumlah itu adalah sebahagian daripada RM3.8 juta yang diperuntukkan Kerajaan Persekutuan bagi kerja-kerja penyelenggaraan rutin dan kecemasan sekitar Langkawi sepanjang tahun ini.
“Kelulusan ini adalah bagi memastikan pulau ini bersedia untuk menerima kunjungan pelawat sempena LIMA’23, selain dapat dinikmati penduduk tempatan,” tambahnya. – KOSMO! ONLINE


400 aduan terjerat pelaburan ‘patuh syariah’, kerugian cecah RM900 juta
Oleh AZMI NORDIN

16 Mei 2023, 4:41 pm
KUALA LUMPUR – Seorang pengusaha bas ‘berputih mata’ selepas wang sebanyak RM500,000 yang dilaburkan dalam sebuah syarikat yang mendakwa menawarkan pelaburan patuh syariah lesap.
Lelaki tersebut antara 150 mangsa pelaburan yang menjanjikan pulangan dividen secara bulanan sebanyak tiga peratus daripada jumlah keseluruhan pelaburan dibuat.
S Azlan Selamat, 56 tahun berkata, dia terpengaruh dengan pelaburan itu selepas rakannya yang juga seorang pengurus bank memperkenalkannya kepada sebuah syarikat yang pernah disiarkan di televisyen.
“Pada November tahun 2021 saya laburkan RM500,000. Rakan yang kenalkan saya kepada pelaburan itu sanggup berhenti kerja sebagai pegawai bank dan mahu fokus dalam pelaburan tersebut.
“Kita percaya disebabkan barisan penasihat syarikat itu ada nama-nama besar dalam industri perbankan dan kewangan. Kita ditawarkan dividen 3.1 peratus setiap bulan,” katanya ketika ditemui pemberita selepas sidang akhbar serahan aduan mangsa pelaburan di Suruhanjaya Syarikat Malaysia (SSM) Kuala Lumpur di sini hari ini.
Menurut S Azlan, episod dukanya bermula selepas tidak lagi menerima wang dividen seperti yang dijanjikan rakannya pada bulan keenam.

“Saya sempat dapat dalam RM80,000 sahaja. Kita minta balik semula duit dia tak bagi.  Pelbagai alasan seperti ada masalah audit dan sekarang langsung tak boleh dihubungi.
“Syarikat itu masih beroperasi. Kita minta pihak berkuasa bekukan dahulu syarikat tersebut dan yang mana duit pelabur yang ditipu ini pulangkan segera,” katanya.
Setiausaha Agung Pertubuhan Kemanusiaan Masyarakat Antarabangsa Malaysia (MHO), Datuk Hishamuddin Hashim berkata, hampir 400 individu ‘berputih mata’ dengan anggaran kerugian sebanyak RM900 juta selepas mendakwa menjadi mangsa syarikat pelaburan saham yang kononnya menjalankan saham boleh tebus patuh syariah.
Menurutnya, terdapat dua sindiket yang dikenal pasti memperdayakan mangsa dalam kes tersebut dan satu daripadanya sudah beroperasi sejak lima tahun lalu, manakala sebuah lagi mula aktif pada tahun 2021.
“Antara modus operandi syarikat pelaburan saham ini adalah menggunakan nama syarikat ‘Berhad’ yang difahami masyarakat negara ini sebagai sebuah syarikat yang tersenarai dalam Bursa Saham di Malaysia.
“Malah syarikat sama juga mengguna pakai nama Suruhanjaya Sekuriti atau ‘SC’ untuk lebih meyakinkan pelabur menyertai skim ditawarkan.
“Apa yang menimbulkan tanda tanya adalah bagaimana syarikat tersebut peroleh sijil patuh syariah tulen bagi memperdayakan mangsa,” katanya.
Tambah beliau, tindakan tegas perlu diambil terhadap syarikat berkenaan supaya tiada lagi individu boleh menjadi mangsa mereka.
Menurutnya, laporan polis sudah dibuat oleh badan bukan kerajaan (NGO) tersebut dan semua mangsa terlibat. namun kes diklasifikasikan sebagai rujuk agensi lain (ROA). – KOSMO! ONLINE


Pegawai, anggota polis P. Pinang ditahan kes judi ekor haram
Oleh SAFINA RAMLI

16 Mei 2023, 5:29 pm
GEORGE TOWN – Seorang pegawai dan enam anggota polis sebuah balai polis di daerah Timur Laut di sini ditahan selepas disyaki terlibat dengan aktiviti judi ekor haram.
Selain pegawai dan anggota polis balai berkenaan, lima orang awam turut ditahan kerana dipercayai terlibat dengan aktiviti berkenaan.
Kesemua mereka ditahan dalam operasi selama dua hari bermula Ahad lalu yang dijalankan Jabatan Integriti dan Pematuhan Standard (JIPS) Bukit Aman.
Difahamkan, ketika ditahan kesemua mereka sedang bermain judi ekor haram dan polis turut merampas peralatan yang dipercayai digunakan untuk aktiviti tersebut.
Antara barangan yang dirampas telefon bimbit, wang tunai, komputer riba, mesin mengira wang kertas, buah mahjong, dadu dan lain-lain.
Sementara itu, Ketua Polis Pulau Pinang, Datuk Khaw Kok Chin berkata, beliau mengesahkan penahanan anggota dan pegawai polis berkenaan.

Bagaimanapun, beliau enggan mengulas lanjut mengenai kes itu yang masih dalam siasatan pihak polis.
“Saya sahkan, namun tidak dapat ulas lanjut kerana masih dalam siasatan polis,” katanya ketika ditemui di Ibu Pejabat Polis Kontinjen (IPK) Pulau Pinang di sini hari ini. – KOSMO! ONLINE


Kanak-kanak enam tahun ‘tertinggal’ di medan selera
Oleh ABDUL RASHID ABDUL RAHMAN

16 Mei 2023, 5:08 pm
RAUB – Seorang kanak-kanak berusia enam tahun melalui detik mencemaskan apabila ‘tertinggal’ di sebuah kedai makan selepas keluarganya berhenti makan di Medan Selera Simpang Kallang di sini semalam.
Kanak-kanak lelaki berkenaan ditinggalkan keseorangan selama kira-kira empat jam sebelum bertemu semula dengan bapanya yang datang ke Ibu Pejabat polis Daerah (IPD) Raub.
Dalam kejadian itu kanak-kanak berkenaan singgah di medan selera berkenaan bersama keluarga dan saudara maranya yang dalam perjalanan pulang ke Kelantan selepas menghadiri majlis kenduri.
Difahamkan bapa mangsa pergi ke Kuala Lumpur bagi membeli alat ganti kereta selepas kereta yang dinaiki mereka mengalami kerosakan di Raub.
Ketua Polis Daerah Raub, Superintendan Mohd Shahril Abd Rahman berkata, dalam kejadian kira-kira pukul 11 pagi itu kanak-kanak berkenaan ditinggalkan ketika mangsa pergi ke tandas.
“Semasa kejadian bapanya telah bergerak ke Kuala Lumpur dengan sebuah kereta manakala ibunya menaiki sebuah lagi kereta ke Jeli Kelantan bersama adik dan abang mangsa serta saudara-mara lain.

“Ibunya menjangkakan kanak-kanak terbabit berada bersama bapanya, manakala bapanya menyangka kanak-kanak tersebut berada bersama ibunya,”katanya di sini hari ini.
Tambahnya, bapa mangsa hanya menyedari anak keduanya itu ‘tertinggal’ ketika berada di Rawang apabila dihubungi isterinya.
Katanya, kanak-kanak berkenaan telah dibawa ke balai polis pada pukul 1 tengah hari sebelum bapa mangsa menghubungi pihak polis bagi memaklumkan kejadian.
Beliau memberitahu bapa mangsa tiba di balai polis dan mengambil kanak-kanak berkenaan kira-kira pukul 3.30 petang.
“Pihak polis menasihatkan kepada orang ramai agar sentiasa menjaga anak-anak dan pastikan anak anda sentiasa berada dalam jagaan anda dengan baik agar tidak berlaku sebarang kejadian tidak diingini,”ujarnya. – KOSMO! ONLINE


KKM umum 5 inisiatif, tambah baik perkhidmatan kesihatan di Terengganu
Oleh MUHAMMAD NAJIEB AHMAD FUAD

17 Mei 2023, 8:20 pm
PUTRAJAYA – Kementerian Kesihatan (KKM) mengumumkan lima inisiatif bagi menambah baik perkhidmatan kesihatan di Terengganu dengan memperuntukkan sejumlah RM72.5 juta bagi projek pembangunan baharu fasiliti kesihatan di negeri itu di bawah Rancangan Malaysia Ke-12 (RMK12).
Menterinya, Dr. Zaliha Mustafa berkata, Klinik Kesihatan Hiliran di Kuala Terengganu bakal menerima peruntukan RM 17 juta dalam menyiapkan Jabatan Kecemasan dan Pesakit Luar sebagai tambahan daripada peruntukan asal sebanyak RM15 juta.
Beliau berkata, sebanyak tiga klinik yang terkesan akibat banjir pada tahun ini akan menerima peruntukan khas sebanyak RM500,000 melibatkan Klinik Desa Gong Tanah Merah, Klinik Desa Alor Lintah dan Klinik Desa Alor Keladi.
“Hospital Dungun yang diklasifikasi sebagai projek sakit dan merupakan satu projek yang menjadi perhatian KKM akan disiapkan tahun ini dan bakal memberi manfaat besar kepada warga setempat apabila beroperasi kelak.
“Untuk tujuan baik pulih dan naik taraf, sebanyak 53 buah klinik daif menerima peruntukan bernilai RM8.9 juta demi keselesaan rakyat,” katanya dalam kenyataan hari ini.
Ujarnya, semua inisiatif yang dinyatakan itu bakal meningkatkan sistem penyampaian perkhidmatan kesihatan negeri susulan lawatannya ke Terengganu semalam.

Tambahnya, ia juga merupakan sebahagian daripada reformasi kesihatan yang menjadi tekad beliau selaras dengan pembangunan Kertas Putih Kesihatan. – KOSMO! ONLINE


Bomba bantu keluarkan mayat Mejar Hendrinraj
Oleh KOSMO!

17 Mei 2023, 8:16 pm
SEBERANG PERAI – Anggota bomba mengambil masa kurang setengah jam untuk membantu mengeluarkan mayat seorang jurusensor senjata pesawat tempur Sukhoi Tentera Udara Diraja Malaysia (TUDM) yang terlibat dalam kemalangan di Seberang Jaya di sini Selasa lalu.
Mangsa, Mejar P. Hendrinraj dilaporkan maut ditempat kejadian selepas kereta yang dinaiki bersama seorang rakannya dikatakan merempuh belakang sebuah treler.
Kejadian berlaku semasa mangsa dalam perjalanan pulang dari latihan di Pengkalan Udara Butterworth.
Sumber bomba berkata, pasukannya tiba di tempat kejadian pada pukul 1.49 pagi selepas menerima panggilan berhubung kemalangan jalan raya itu kurang 10 minit kemudian.
“Apabila pasukan tiba di tempat kejadian mendapati berlaku kemalangan melibatkan sebuah kereta jenis Mitsubishi Lancer yang melanggar bahagian belakang sebuah treler muatan panjang yang parkir di bahu jalan.
“Terdapat dua orang mangsa terdiri seorang lelaki Melayu berumur 28 tahun dalam keadaan sedarkan diri dan mengalami kecederaan manakala seorang lagi lelaki India berusia 35 tahun maut ditempat kejadian,” katanya.

Menurutnya, pasukannya bomba membantu mengeluarkan mayat mangsa serta pemandu dan menyerahkan kepada pihak hospital untuk tindakan lanjut. – KOSMO! ONLINE


Isteri kerat kemaluan suami kerana enggan dicerai
Oleh KOSMO!

17 Mei 2023, 8:00 pm
JAKARTA – Seorang isteri nekad mengerat kemaluan suaminya  yang sedang tidur selepas mangsa mahu menceraikannya kerana tertekan perkahwinan tidak direstui keluarga, lapor laman berita TribunJatim hari ini.
Menurut Ketua polis Surakarta, Iwan Saktiadi, kejadian itu berlaku pada awal pagi di sebuah hotel di Solo semalam. Si isteri dengan sengaja mencederakan kemaluannya sehingga luka.
Dia kemudian mengerat kemaluan mangsa dengan menggunakan pisau pemotong sekitar pukul 4.30 pagi (waktu tempatan) .
Apabila si suami terbangun dan melihat dirinya dalam keadaan berdarah, dia lantas menghubungi kakitangan hotel tersebut sebelum dihantar ke hospital untuk mendapatkan rawatan.
Pihak polis yang mendapat maklumat tentang insiden tersebut kemudian bergegas ke tempat kejadian dan menangkap si isteri yang kini ditahan reman.
Menurut Iwan, pasangan itu bernikah mengikut adat Bali setahun lalu.

Keluarga si suami bagaimanapun tidak bersetuju dengan pilihannya, menyebabkan dia  mengalami tekanan perasaan dan mahu menceraikan isterinya. – Agensi


Pegawai, anggota tentera maut langgar lori mengundur
Oleh ISKANDAR SHAH MOHAMED

17 Mei 2023, 8:37 pm
SABAK BERNAM – Seorang pegawai kanan dan anggota tentera maut selepas kenderaan dinaiki melanggar lori yang dipandu secara mengundur di jejambat Kilometer 48 Jalan Teluk Intan-Klang, Sungai Besar di sini, petang tadi.
Kejadian berlaku kira-kira pukul 3.20 petang ketika kedua-dua mangsa lelaki berusia 28 dan 49 tahun itu yang menaiki kereta jenis Proton Persona dalam perjalanan ke Port Dickson, Negeri Sembilan.
Ketua Polis Daerah Sabak Bernam, Superintendan Agus Salim Mohd. Alias berkata, siasatan awal mendapati kedua-dua mangsa berpangkat Leftenan Kolonel dan Lans Koperal yang berkhidmat di Markas Tentera Darat Cawangan Sumber Manusia Kementah itu datang dari Lumut, Perak.
Katanya, sewaktu kejadian terdapat sebuah lori jenis Isuzu dipandu lelaki berusia 35 tahun dipercayai baru selesai menjalankan kerja pembersihan jalan di kawasan tersebut.
“Pemandu itu kemudian memandu dalam keadaan mengundur untuk mengutip kon selepas kerja pembersihan. Pada waktu itu, kereta dinaiki dua mangsa dari arah Sabak Bernam ke Klang gagal mengelak lalu melanggar belakang lori berkenaan,” katanya ketika dihubungi petang tadi.
Agus Salim menambah, kemalangan itu menyebabkan mangsa masing-masing pemandu dan penumpang belakang kereta itu telah mengalami kecederaan parah di kepala dan meninggal dunia di tempat kejadian.

“Pemandu lori tersebut tidak mengalami kecederaan. Mayat kedua-dua mangsa dihantar ke hospital berdekatan bagi proses bedah siasat dan kes disiasat mengikut Seksyen 41(1) Akta Pengangkutan Jalan 1987.-KOSMO!ONLINE


Anwar bangga sumbangan Wisma Putra tingkat imej Malaysia
Oleh AMREE AHMAD

17 Mei 2023, 9:29 pm
PUTRAJAYA – Perdana Menteri, Datuk Seri Anwar Ibrahim menzahirkan penghargaan kepada Kementerian Luar yang berjaya mengangkat imej negara di persada dunia.
Anwar berkata, beliau sangat berbangga dengan gerak kerja yang dilaksanakan oleh Wisma Putra dalam melaksanakan kerangka lawatan kerja ke luar negara sejak menyandang jawatan Perdana Menteri enam bulan lalu.
Beliau memberikan contoh apabila menerima laporan yang disifatkannya begitu lengkap daripada kementerian itu sebelum lawatannya yang melibatkan 10 negara setakat ini.
“Cara kerja anda semua melebihi jangkauan saya termasuk penyediaan nota rujukan yang amat menyeluruh,” katanya ketika berucap pada Majlis Hari Raya Wisma Putra 2023, di sini hari ini.
Beliau juga turut berbangga dengan khidmat dicurahkan setiap kakitangan di kementerian itu yang turut berjaya mempromosikan imej Malaysia Madani di seluruh dunia.
“Saya cukup gembira atas gerak kerja anda di Wisma Putra begitu profesional dan begitu juga petugas di kedutaan kita yang sentiasa efisien serta amat berdedikasi,” jelasnya. – KOSMO! ONLINE


S P Setia capai jualan RM1 bilion suku pertama 2023
Oleh MUHAMMAD IKHWAN IDERIS

17 Mei 2023, 7:38 pm
PETALING JAYA – Pemaju hartanah, S P Setia mencapai jualan membanggakan sebanyak RM1.03 bilion untuk suku tahun pertama berakhir 31 Mac 2023.
Hasil berjumlah RM968 juta dengan Keuntungan Sebelum Cukai sebanyak RM116 juta.
Projek tempatan menyumbang RM903 juta, atau kira-kira 87 peratus daripada keseluruhan jualan, manakala projek antarabangsa menyumbang RM13 juta atau 13 peratus selebihnya.
Bagi projek tempatan, sebahagian besar jualan adalah dari Wilayah Tengah yang menyumbang RM546 juta, manakala Wilayah Selatan menyumbang RM285 juta.
Presiden & Ketua Pegawai Eksekutif SP Setia Berhad, Datuk Choong Kai Wai berkata, pihaknya berbesar hati dengan pencapaian ini bagi suku pertama tahun ini.
Choong Kai Wai
“Ia mencerminkan peningkatan dalam persekitaran makroekonomi dan sentimen pasaran yang mencabar.

“Dengan jualan yang membanggakan yang dicapai untuk suku tahun pertama, kami optimis mampu mencapai sasaran jualan berjumlah RM4.2 bilion tahun ini,” katanya dalam satu kenyataan hari ini.
Bagi tahun kewangan 2023, S P Setia merancang untuk melancarkan projek hartanah tempatan bernilai RM4.89 bilion yang secara keseluruhannya akan tertumpu di Wilayah Tengah dengan Nilai Pembangunan Kasar (GDV) RM3.83 bilion.
Disokong jualan belum dibil sebanyak RM7.17 bilion, 45 projek yang sedang berjalan dan baki bank tanah seluas 7,459 ekar (3,018 hektar) dengan GDV RM128.02 bilion setakat 31 Mac 2023, prestasi Kumpulan dijangka kekal berdaya tahan di tengah-tengah cabaran pasaran semasa. – KOSMO! ONLINE


LIMA’23: Ruang udara Langkawi ditutup, dron dilarang operasi – CAAM
Oleh MOHD. HUSNI MOHD. NOOR

17 Mei 2023, 8:25 pm
PUTRAJAYA – Ruang udara Langkawi akan ditutup bermula 18 hingga 27 Mei ini bagi memberi laluan kepada Pameran Antarabangsa Maritim dan Aeroangkasa Langkawi 2023 (LIMA ’23).
Ketua Pegawai Eksekutif Pihak Berkuasa Penerbangan Awam Malaysia (CAAM), Kapten Norazman Mahmud berkata, penutupan itu dibuat berdasarkan Aeronautical Information Publication (AIP) Supplement.
Beliau berkata, pihaknya turut mengingatkan orang ramai bahawa pengoperasian dron di Langkawi juga adalah dilarang sepanjang tempoh sama.
“Ini bagi mengelakkan sebarang kejadian tidak diingini terutama membabitkan aspek keselamatan dan sekuriti orang ramai serta pesawat yang sedang beroperasi di ruang udara Langkawi.
“Penggunaan dron tanpa kelulusan dikhuatiri akan mengganggu latihan dan pertunjukan udara sepanjang penganjuran LIMA ’23,” katanya menerusi kenyataan akhbar hari ini.
Jelasnya lagi, arahan itu dibuat mengikut bawah Seksyen 4 Akta Penerbangan Awam 1969 (Akta 3), Peraturan 98 dan Peraturan 140-144 Peraturan-Peraturan Penerbangan Awam 2016 dan Civil Aviation Directives (CADs). – KOSMO! ONLINE


Khairy imbau prestasi terbaik Malaysia di Sukan Olimpik, Sukan SEA
Oleh HARRITH HISHAM

17 Mei 2023, 8:31 pm
PETALING JAYA – Khairy Jamaluddin Abu Bakar mengimbau kembali prestasi terbaik Malaysia di pentas Sukan Olimpik dan Sukan SEA ketika beliau menjawat jawatan Menteri Belia dan Sukan di Kementerian Belia dan Sukan (KBS).
Menerusi hantaran di InstagramStory miliknya hari ini, Khairy memaklumkan demikian sempena mengingati hari pertamanya melaporkan diri di kementerian tersebut iaitu 10 tahun yang lalu.
Menurutnya, ia merupakan antara momen yang indah dan terbaik ketika beliau berkhidmat sepanjang lima tahun bermula Mei 2013 sehingga Mei 2018.
Tangkap layar InstagramStory yang dimuat Khairy Jamaluddin, hari ini.
“Tepat 10 tahun yang lalu, hari ini (17 Mei) saya melaporkan diri bertugas untuk hari pertama di KBS.
“Saya cukup bertuah kerana menyaksikan persembahan terbaik Malaysia di Sukan Olimpik dan Paralimpik, Sukan SEA termasuk enam juara dunia dalam satu tahun kalendar,” katanya.
Pada Sukan SEA Kuala Lumpur 2017 (KL2017), Malaysia berjaya dinobatkan sebagai juara keseluruhan dengan pencapaian gemilang apabila mengumpul 323 pingat termasuk 145 emas.

Sebelum itu, Sukan Olimpik di Rio 2016 pula menjadi sejarah pertama buat Malaysia apabila berjaya mengumpul lebih dari dua pingat iaitu tiga perak dan satu gangsa.
Bagaimanapun, pada edisi 2023 di Kemboja, Malaysia mencatatkan pencapaian terburuk dalam sejarah Sukan SEA apabila menduduki tempat ketujuh dengan 34 emas. – KOSMO! ONLINE


Tak puas hati ulasan jujur, peniaga dedah letak ‘bahan khas’ dalam makanan
Oleh KOSMO!

17 Mei 2023, 9:36 pm
PETALING JAYA – Seorang pemilik restoran mengaku meletakkan ‘bahan khas’ yang didakwa sebagai bahan kotor di dalam makanan yang dihidangkan buat pelanggan.
Perkara tersebut didedahkan menerusi ciapan @Cikgu_Anep di Twitter, apabila tangkap layar hantaran pemilik restoran tersebut tular sejak petang tadi.
Di dalam hantaran tersebut, pemilik restoran itu berkata hanya mereka bekerja dalam bidang perhotelan sahaja yang tahu apa yang dimaksudkan dengan ‘bahan khas’ itu.
“Bilalah influencer (pempengaruh) ini nak datang kedai Tom. Yang sorang dah ‘check-mate’ kena bahan khas dalam makanan. Hanya budak hotel sahaja yang tahu apa Tom maksudkan bahan khas,” tulisnya.
Difahamkan, pemilik restoran itu membuat hantaran tersebut setelah tidak berpuas hati terhadap seorang pempengaruh kerana memberikan ulasan jujur terhadap kedainya.
Rentetan itu, seorang pengguna dikenali Mira Hana mendedahkan, ‘bahan khas’ itu dimaksudkan dengan bahan-bahan jijik yang sengaja diletakkan oleh tukang masak dalam hidangan.

“Kalau ‘special ingredient’ (bahan khas) itu, budak hotel tahu makanan itu sudah kena diludah atau dikahak.
“Walaupun bukan budak hotel, banyak restoran yang buat. Kalau ada pelanggan ‘meroyan’ sikit, makanan mereka akan kena ludah, air liur berkahak, tahi hidung, kuku kaki, dan taik telinga.
“‘Special customer’ (pelanggan khas) bermaksud pelanggan banyak bunyi. Jadi dapatlah apa-apa yang jijik untuk kenakan pelanggan yang kurang ajar itu,” tulis Mira Hana.
Tinjauan Kosmo! di ruangan komen mendapati, ramai yang terkejut dengan perkara itu dan menggesa pihak berkuasa untuk berbuat sesuatu kepada pemilik restoran terbabit.
“Kalau macam ini boleh laporkan kepada pegawai kesihatan, sebab pemilik restoran sendiri yang mengaku meletakkan ‘bahan khas’ dalam masakan,” ciap Hafiy.
“Kedai ini pernah beberapa kali marah pelanggan sebab tinggalkan ‘review’ jujur dan buruk untuk kedai dia,” komen Fatin Jaafar.
“Sebagai orang yang kerja dalam hotel, saya boleh sahkan ‘bahan khas’ itu adalah ludah. Mereka akan buat pada pelanggan yang kurang ajar. Tetapi tak semua hotel macam itu,” ciap seorang pengguna. – KOSMO! ONLINE


Tiket konsert Coldplay ‘licin’ dalam tiga jam
Oleh HANISAH SELAMAT

17 Mei 2023, 10:21 pm
PETALING JAYA – Tiket konsert Coldplay: Music of the Spheres World Tour yang menjadi rebutan jutaan rakyat Malaysia habis dijual dalam tempoh tiga jam selepas kaunter tiket online dibuka pukul 10 pagi tadi.
Penganjur konsert, Live Nation mengumumkan kaunter jualan tiket ditutup 1 tengah hari tadi dalam satu kenyataan menerusi laman sosial mereka.
“Kami ingin berterima kasih atas sokongan luar biasa terhadap Coldplay live di Kuala Lumpur dan menanti-nantikan kehadiran anda.
“Tidak sabar bertemu anda semua pada 22 November depan di Stadium Nasional Bukit Jalil,” tulis kenyataan itu.
Semalam, prajualan tiket konsert band asal United Kingdom itu menyaksikan 400,000 peminat menunggu membeli tiket secara maya, sekali gus mencipta rekod baharu buat penganjur, GoLive Asia.
Penganjur turut menjelaskan aliran trafik di laman sesawang dan aplikasi pembelian tiket bertukar perlahan akibat jumlah trafik yang tinggi.

Senario tersebut juga didakwa sesetengah pihak dicetuskan ‘scalper’ atau individu tidak bertanggungjawab yang membeli tiket bagi dijual semula pada harga lebih tinggi bagi mendapat keuntungan.
Dalam beberapa platform media sosial, beberapa pengguna dilihat sudah mula menawarkan semula tiket pada harga tinggi sehingga mencecah RM43,200, sedangkan tempat duduk kategori 1 itu hanya RM1,288 di laman web rasmi Go Live-Asia.
Walaupun Live Nation memberi amaran supaya tidak membeli tiket daripada pihak atau syarikat tidak sah, perkara itu seakan tidak diendahkan ‘ulat’ yang masih berani meletak tawaran.
Sementara itu, menerusi tinjauan dalam laman sembang, ramai peminat meluahkan rasa hampa selepas tidak berjaya meloloskan diri menjadi antara puluhan ribu penonton pertama band tersebut di negara ini.
“Buang masa 8 jam tanpa apa-apa. Tolonglah hentikan penjual semula tiket. Saya beratur dari semalam, tetapi tiada rezeki,” itu antara komen orang ramai.
Tidak kurang juga mempertikaikan sistem menunggu yang disifatkan tidak efisyen dan telus.
“Ada yang masuk lebih lewat berjaya mendapatkan tiket. Adakah anda sebenarnya memberikan keutamaan kepada mereka yang pernah membeli tiket konsert sebelum ini,” luah peminat lain.
Pada masa sama, dalam kalangan penggemar tegar mengharapkan keajaiban meminta penganjur menambahkan satu lagi persembahan.
Sejak semalam ketika pra penjualan untuk pemegang kad CIMB, masing-masing mendedahkan melakukan pelbagai strategi termasuk menggunakan banyak peranti serentak, selain berpakat ‘battle’ secara berkumpulan.
Coldplay yang memulakan siri jelajah sejak Mac tahun lalu turut singgah di Jepun pada 6 dan 7 November, disusuli Taiwan (11 November); Indonesia (15 November) dan Australia (18 November), sebelum ke Kuala Lumpur untuk hentian terakhir di Asia.
Terdahulu, harga tiket menyaksikan konsert ini di Malaysia bermula pada kadar RM228 sehingga mencecah RM3,088. – KOSMO! ONLINE


Andmesh ‘jatuh cinta’ tapi bukan dengan wanita
Oleh MOHAMMAD SHAHEMY AZMI

17 Mei 2023, 6:54 pm
PETALING JAYA – Pertama kali mengadakan konsert di Malaysia, penyanyi Indonesia Andmesh Kamaleng mengakui telah dilamun cinta.
Jatuh cinta bukan dengan mana-mana wanita tempatan tetapi dengan juadah yang disajikan di negara ini terutama, mi goreng mamak.
Kata Andmesh, 26, sebelum bertandang ke Malaysia, dia telah ‘merisik’ lokasi makanan enak yang ada di negara ini daripada rakan-rakan yang pernah datang ke sini.
“Soalan pertama yang saya tanya kepada rakan-rakan yang pernah ke Malaysia ialah tempat makan yang enak.
“Saya kemudiannya telah dibawa ke restoran mamak dan mencuba mi goreng mamak. Ternyata rasanya enak!
“Saya juga memesan teh ‘o’ ais, tetapi tersalah sebut dengan memesan ‘teh ais’ (teh bersama susu). Rasanya juga enak,” ujar Andmesh kepada Kosmo! Online.
Bahkan, penyanyi asal Nusa Tenggara Timur itu juga sempat membungkus mi goreng mamak untuk dinikmati di hotel tempatnya menginap.

“Saya sangat suka mi goreng mamak kerana rasanya lengkap dengan rempah. Terasa unik sekali,” jelasnya.
Ketika disoal tentang persiapannya menjelang hari konsert pada 4 Jun depan, Andmesh memberitahu, dia mendapat rujukan daripada rakan-rakan artis yang pernah melakukan persembahan di Malaysia seperti Rizky Febian dan Mahalini.
“Saya meletakkan prinzip dalam diri iaitu untuk tampil dengan idea kreatif dan tersendiri.
“Kata teman-teman (Rizky dan Mahalini), sambutan peminat di Malaysia sangat ‘asik’ (hebat). Itu yang membuatkan saya bertambah teruja, ” katanya.
Andmesh yang ditemui sewaktu sidang media di The Curve Mutiara Damansara turut menghiburkan tetamu dengan lantunan vokal dua buah lagu popularnya, Cinta Luar Biasa dan Hanya Rindu.
Konsert Andmesh Kamaleng Live in Kuala Lumpur akan berlangsung pada 4 Jun 2023 bertempat di Dewan Plenary KLCC. – KOSMO! ONLINE


Bot terbalik diserang badak, bayi setahun maut
Oleh KOSMO!

17 Mei 2023, 6:39 pm
LILONGWE, Malawi – Seorang bayi maut selepas bot yang membawa lebih 30 penduduk kampung merentasi Sungai Shire di daerah Nsanje, Malawi, diserang oleh seekor badak air, menyebabkan ia terbalik, lapor stesen penyiaran CNN semalam.
Jurucakap polis, Agnes Zalakoma berkata, kejadian itu berlaku awal kelmarin. Seramai 23 daripada 37 penumpang bot itu hilang dan dikhuatiri mati di dalam air yang dipenuhi dengan buaya serta badak.
“Beberapa penduduk berjaya menyelamatkan 13 orang manakala 23 yang lain hilang dan mayat seorang bayi telah ditemui,” kata Zalakoma dalam satu kenyataan sambil menambah, bayi yang meninggal dunia itu berusia setahun.
Tambah Zalakoma, pasukan penyelamat meneruskan usaha mencari mangsa yang hilang.
“Adalah terlalu berbahaya untuk menyeberangi sungai kerana ia terlalu cetek. Sungai ini mempunyai buaya dan badak yang kebanyakan masa menyerang orang ramai,” katanya.
Menurut wakil rakyat daerah Nsanje, Gladys Ganda, kesemua mangsa ketika itu sedang menyeberangi Sungai Shire untuk ke ladang mereka di sempadan Malawi dengan Mozambique apabila bot mereka dilanggar oleh badak tersebut. – Agensi


Kalimah Allah: Kerajaan kekal dasar sedia ada
Oleh Abdul Rahman Razali

17 Mei 2023, 7:20 pm
Kalimah Allah: Kerajaan kekal dasar sedia ada | 15 MINIT MMTV 17 MEI 2023


Mercedes EQS untuk pelanggan AmBank Islamic
Oleh MUHAMMAD IKHWAN IDERIS

17 Mei 2023, 6:58 pm
PETALING JAYA – AmBank Islamic Berhad (AmBank Islamic) melancarkan kempen Am Up Your Chances yang menawarkan hadiah bernilai RM2.7 juta untuk pelanggannya yang menyimpan dalam Akaun Simpanan-i AmWafeeq (AmWafeeq-i).
Ia termasuk kenderaan elektrik Mercedes-Benz model EQS dan EQE yang masing-masing berharga RM720,000 dan RM450,000 setiap satu serta dua unit kenderaan Mercedes-Benz EQA yang bernilai RM290,000 sebuah.
Kempen selama 12 bulan berakhir 31 Mac 2024 itu antara lain turut menawarkan tiga baucar percutian bernilai RM20,000, lapan baucar barangan mewah bernilai RM20,000, lima pakej perjalanan umrah bernilai RM10,000 dan 20 unit iPhone 14 Plus.
Pelanggan baharu yang berminat boleh membuka Akaun Simpanan-i AmWafeeq melalui platform perbankan dalam talian, AmOnline atau melawat mana-mana cawangan AmBank atau AmBank Islamic di seluruh negara.
Ketua Pegawai Eksekutif Kumpulan, Kumpulan AmBank, Datuk Sulaiman Mohd. Tahir berkata, pihaknya berbesar hati untuk memberi ganjaran kepada pelanggan memandangkan sambutan menggalakkan yang diterima menerusi kempen AmRewards sebelum ini.
“Ia membuatkan kami terus bermotivasi dalam menambah baik produk serta perkhidmatan dan pada masa yang sama dapat menawarkan ganjaran menarik kepada pelanggan setia yang menyimpan dengan kami.

Sebahagian daripada pemenang Kempen AmRewards 2.0.
“Saya juga ingin mengucapkan tahniah kepada semua pemenang kempen AmRewards 2.0 atas sokongan tidak berbelah bahagi yang diberikan kepada AmBank Islamic sepanjang kempen ini,” katanya pada majlis penyampaian hadiah kempen AmRewards 2.0 yang diadakan di Pusat Porsche Ara Damansara, di sini.
Mendahului senarai sebagai Pemenang Hadiah Utama AmRewards 2.0 ialah pemegang akaun dari Cawangan Skudai, Chew Ley Yiau yang memenangi sebuah Porsche Cayenne serba baharu.
Sementara itu, Yik Choon Chor dari Seri Kembangan dan Heng Geok Siam dari Skudai memenangi hadiah kedua, membawa pulang baucar Hour Glass bernilai RM100,000 setiap satu.
Kempen AmRewards 2.0 bermula pada 1 Januari 2022 hingga 28 Februari 2023, bertujuan untuk memberi ganjaran kepada pelanggan AmBank Islamic.
Sepanjang tempoh kempen, lebih 1,000 pemenang telah menerima hadiah mereka. – KOSMO! ONLINE


Zainal mengelak jawab ceraikan Fyna dua minggu lalu
Oleh MOHD. HAIKAL ISA

17 Mei 2023, 7:20 pm
PETALING JAYA – Bekas jurulatih skuad bola sepak kebangsaan, Datuk Zainal Abidin mengelak daripada memberi sebarang jawapan tentang kesahihan dirinya sudah bercerai dengan isteri mudanya, Fyna Jebat.
Zainal, 62, ketika dihubungi Kosmo! sebanyak dua kali menerusi panggilan telefon sebentar tadi memaklumkan, dia sedang sibuk buat masa sekarang.
“Maaf, saya sedang driving (memandu). Cuaca pun tak berapa elok sekarang. Sedang hujan.
“Saya telefon anda sebentar lagi,” katanya sambil meletakkan panggilan dan kemudian, terus hilang daripada radar termasuk tidak menjawab mesej ditinggalkan menerusi WhatsApp.
Terbaharu, media melaporkan bahawa saudara terdekat Zainal mengesahkan bahawa perkahwinan lelaki itu dengan Fyna sudah musnah.
Mereka dikatakan sudah bercerai dua minggu lalu.
Perkara tersebut mula menjadi bualan ramai apabila anak perempuan Zainal iaitu Zahira Aisyah dalam satu komen media sosial mengatakan bahawa bapanya sudah menceraikan Fyna.

“Kenapa perlu kongsi semula cerita bulan April yang lalu?
“Ibu saya juga tidak berdamai dengan sesiapa dan cerita ini tidak benar.
“Untuk pengetahuan awak, ayah saya sudah bercerai dengan Fyna. Mohon padam hantaran ini, terima kasih,” katanya dalam ruangan komen.
Pada 17 Mac lalu, Fyna dalam satu temu bual bersama media memberitahu isteri pertama Zainal iaitu Zalina sudah menarik laporan polis insiden pergaduhan membabitkan dirinya dengan madunya di sebuah restoran di Shah Alam pada 23 Januari lalu.
Sebelum itu, Fyna pada 9 Januari lalu mengesahkan sudah bergelar isteri kepada bekas jurulatih bola sepak Pahang FC itu namun tidak mendedahkan butiran sebenar bila mereka melangsungkan pernikahan.
Zainal Abidin mendirikan rumah tangga dengan Zalina pada 1980 dan mereka dikurniakan tiga orang cahaya mata. – KOSMO! ONLINE


Mid Valley beroperasi semula esok
Oleh NURUL IZZATI ZAINI

17 Mei 2023, 5:56 pm
KUALA LUMPUR – Semua pejabat, hotel dan kedai dalam kawasan kompleks beli belah Mid Valley akan dibuka semula esok ekoran kebakaran yang berlaku pagi tadi.
Menerusi kenyataan di akaun Facebooknya, pihak pengurusan Mid Valley City berkata, kebenaran telah diterima daripada pihak berkuasa berkaitan pembukaan semula premis dengan selamat.
“Kami berbesar hati ingin memaklumkan premis akan beroperasi seperti biasa esok setelah siasatan menyeluruh dijalankan oleh pihak berkuasa.
“Kami mengucapkan terima kasih atas kerjasama dan kesabaran anda yang tidak berbelah bahagi sepanjang tempoh yang mencabar ini,” katanya.
Tambahnya, ucapan terima kasih turut dizahirkan kepada semua pihak berkuasa tempatan termasuk Jabatan Bomba dan Penyelamat Malaysia, Tenaga Nasional Berhad dan Polis Diraja Malaysia di atas tindakan dan kerjasama yang pantas.
Sebelum ini Kosmo! melaporkan sebuah pencawang masuk utama ke bilik transformer di bangunan Mid Valley berkeluasan 1,600 kaki persegi terbakar 70 peratus kira-kira pukul 10 pagi tadi.

Menurut Penolong Pengarah Operasi Jabatan Bomba dan Penyelamat Malaysia Kuala Lumpur M. Fatta M. Amin, kebakaran melibatkan minyak transformer sebanyak 12,400 liter. – KOSMO! ONLINE


Empat pelajar ditahan belasah seorang pelajar
Oleh CHERINE JON

17 Mei 2023, 6:54 pm
SIBU – Empat remaja lelaki iaitu dua pelajar sekolah menengah dan dua pelajar universiti ditahan kerana disyaki membelasah seorang pelajar di kawasan parkir kereta di Jalan Intan, di sini.
Ketua Polis Daerah Sibu Asisten Komisioner Zulkipli Suhaili berkata tangkapan kesemua suspek berusia antara 14 hingga 19 tahun itu dibuat selepas pihaknya menerima laporan daripada mangsa yang berusia 15 tahun kira-kira pukul 8.52 malam Isnin lalu.
“Mangsa memaklumkan telah dipukul oleh beberapa orang pelajar sekolah yang sama. Hasil siasatan Bahagian Siasatan Jenayah IPD Sibu telah berjaya menangkap kesemua suspek antara pukul 9 hingga 11 malam hari yang sama di lokasi yang berbeza,” katanya dalam satu kenyataan, hari ini.
Selain itu, beliau berkata pihaknya turut mengesan video pergaduhan tersebut yang disebarkan di laman sosial dan jelasnya kes disiasat di bawah Seksyen 506/323 Kanun Keseksaan.-KOSMO! ONLINE


Keletihan punca ramai individu enggan bersenam
Oleh KOSMO!

17 Mei 2023, 7:00 pm
LONDON – Satu tinjauan pendapat mendapati bahawa keletihan adalah punca utama yang menyebabkan 35 peratus individu di Britain tidak membuat perubahan pada diet dan tahap aktiviti fizikal mereka, lapor akhbar The Guardian semalam.
Kajian dijalankan firma penyelidikan YouGov menerusi internet terhadap 2,086 orang dewasa itu mendapati ia merupakan halangan yang dihadapi oleh ramai orang dalam keinginan mereka untuk mengamalkan dan berpegang kepada gaya hidup sihat.
Apabila ditanya apa yang menghalang mereka daripada memakan dengan lebih sihat dan lebih kerap bersenam, sebanyak 29 peratus lelaki dan 40 peratus wanita menyatakan mereka berasa terlalu letih.
Faktor lain adalah seperti kekurangan motivasi (38 peratus), kos makanan (30 peratus), kekurangan masa (26 peratus), keseimbangan kerja/hidup (25 peratus), kos bersenam (25 peratus), kurang keyakinan (16 peratus) dan tidak tahu di mana untuk bermula (12 peratus).
Hanya seorang bagi setiap empat penduduk atau 24 peratus dalam sampel kajian tersebut menyatakan tiada apa yang menghalang mereka daripada membuat perubahan sihat kepada gaya hidup masing-masing.
Pengurus Maklumat Kesihatan dan Promosi Dana Penyelidikan Kanser Dunia (WCRF), Matt Lambert berkata: “Orang ramai mempunyai jadual yang sibuk. Kami tahu bahawa bagi kebanyakan orang, perkara terakhir yang mungkin mereka mahu lakukan apabila letih atau kurang motivasi adalah untuk memasak atau pergi ke gimnasium.” – Agensi


PasRelief teruskan ibadah korban di negara bergolak
Oleh KOSMO!

17 Mei 2023, 6:25 pm
PETALING JAYA – PasRelief akan mengadakan program korban dan aqiqah menjelang Aidiladha khusus di semua negara bergolak dan negara yang ditimpa musibah.
Dalam satu kenyataan, PasRelief berkata, program yang telah dilaksanakan sejak 2017 khusus untuk membantu golongan yang tertindas, pelarian dan mangsa peperangan serta mereka yang terkesan akibat bencana alam.
Katanya, beberapa negara yang terkesan telah dipilih setakat ini dengan melibatkan hampir 10 buah negara.
“Antaranya Palestin, Yaman, Afrika (Sudan dan Kenya), Mindanao, Kashmir, Palu, pelarian Syria di Lubnan dan juga pelarian Rohingya di Arakan, Myanmar serta Cox’s Bazar, Bangladesh.
“Kesukaran dan kesusahan yang dihadapi mereka di kawasan tersebut telah menyebabkan ada di antara mereka yang tidak dapat menikmati daging sepanjang tahun,” katanya.

Dalam pada itu, PasRelief berkata, pihaknya turut menghantar delegasi ke negara-negara terbabit untuk membantu melancarkan segala program ibadah korban yang dijalankan.

“Sebagai tanda prihatin dan tanggungjawab, PasRelief mengambil peranan untuk menggerakkan program korban PasRelief 2023 dan mengalu-alukan sumbangan serta kerjasama dengan rakan pertubuhan bukan kerajaan (NGO) atau agensi korporat bagi menjayakan agenda besar ini,” jelasnya.-KOSMO! ONLINE


Wawa Zainal tak halalkan pendapatan penciplak
Oleh MOHD. HAIKAL ISA

17 Mei 2023, 6:38 pm
PETAING JAYA – Pelakon dan usahawan, Wawa Zainal masih belum berpuas hati dengan tindakan pihak tidak bertanggungjawab yang menciplak produk keluaran syarikatnya, Wawa Cosmetics.
Kata Wawa atau nama sebenarnya, Nur Hawa Zainal Abidin, dia tidak akan menghalalkan pendapatan yang diraih pihak terbabit.
“Sampai sekarang saya masih geram. Saya memang takkan halalkan pendapatan diperoleh mereka hasil daripada menjual produk ciplak Sunscreen Wawa Cosmetics,” katanya.
Wawa, 32, kini mengerti perasaan peniaga yang usaha keras mereka dikecewakan dengan kewujudan produk tiruan.
“Akhirnya mimpi buruk yang dialami peniaga lain terjadi pada saya. Selama ini saya hanya mendengar masalah usahawan lain apabila produk mereka diciplak.
“Tindakan mereka sangat jahat dan begitu berani seolah-olah produk itu milik mereka.
“Perkara sebegini memang tidak difikirkan oleh pihak yang menjual barang tiruan. Mereka tahu nak duit dan untung saja,” katanya.

Menurut Wawa yang juga penaja program Big Stage musim kelima, pihaknya sedang berusaha untuk mengesan pihak tidak bertanggungjawab itu sebelum menyerahkan kepada pihak berkuasa.
“Sekarang ini saya dan pasukan sedang giat memberitahu semua reseller dan pengguna khususnya macam mana nak bezakan produk asli dan tiruan. Saya berharap mereka jelas dan tidak terpedaya.
“Walaupun produk Wawa Cosmetics dijual di semua platform dalam talian, tapi ciri-ciri khas seperti kod bar, warna dan kualiti kandungan tetap diutamakan. Insya-Allah, perkara ini juga kami akan bawa ke depan agar tidak berulang lagi,” katanya. – KOSMO! ONLINE


Ambil tindakan pihak cuai jaga pintu baraj, jejas bekalan air Kedah – Sanusi
Oleh NORLIDA AKMAR IDROS

17 Mei 2023, 5:45 pm
ALOR SETAR – Kementerian Sumber Asli, Alam Sekitar dan Perubahan Iklim perlu mengambil tindakan ke atas pihak yang cuai dalam menguruskan kerosakan pintu baraj sehingga mengakibatkan bekalan air di tiga daerah di negeri ini serta sebahagian Pulau Pinang terjejas teruk.
Menteri Besar Kedah, Datuk Seri Muhammad Sanusi Md. Nor berkata, kerajaan negeri kesal dengan kejadian itu dan mahu pihak Pengurusan Lembangan Sungai Muda (PLSM) yang menguruskan sungai serta pintu air di situ bertanggungjawab sepenuhnya atas kecuaian dilakukan.
“Saya ingin beri penjelasan bahawa PLSM ini adalah di bawah Jabatan Pengairan dan Saliran (JPS) iaitu di bawah Kementerian Sumber Asli, bukan kerajaan negeri.
“Jadi yang sering disalah faham dan dibina naratif ia adakah kegagalan kerajaan negeri untuk kawal selia baraj itu. Tetapi oleh kerana ia berada di negeri kita, jadi kita terima sebagai kecuaian di pihak PLSM,” katanya pada sidang akhbar di Wisma Darul Aman, di sini hari ini.
Kata beliau, kementerian berkenaan perlu ambil tindakan ke atas pihak bertugas pada waktu kejadian atas kecuaian dilakukan.
“SADA (Syarikat Darul Aman Sdn. Bhd.) telah memaklumkan menerusi kumpulan WhatsApp yang mengendalikan paras air dan baraj itu pada pukul 10 malam tentang keadaan semasa paras air yang semakin menurun.

“Pada pukul 12 tengah malam, SADA maklum sekali lagi tentang paras air yang terus menurun, namun hanya pada pukul 7 pagi baru (pintu baraj) ditutup yang mana pintu air itu terbuka selama 11 jam,” ujarnya.
Katanya, Lembaga Kemajuan Pertanian Muda (MADA) yang turut menjaga baraj di Ampang Jajar, dekat sini memaklumkan paras sungai dan pintu air perlu diperiksa setiap dua jam serta direkodkan dalam buku manual.
“Jadi, kementerian kena ambil tindakan kepada kakitangannya. Ada pihak-pihak yang menuding jari kejadian ini kesalahan kerajaan negeri dan saya ingin betulkan bahawa tudingan jari itu salah, kamu kena tuding kepada Putrajaya kerana ia bawah tanggungjawab mereka,” katanya.
Kata beliau lagi, pintu baraj terdapat di sebelah Kedah dan Pulau Pinang dengan struktur pintu air di negeri berjiran itu tidak lagi dapat beroperasi.
“Saya ada baca Ketua Menteri Pulau Pinang yang beritahu kejadian berlaku di sebelah Kedah tetapi baraj ada di sebelah Kedah dan Pulau Pinang.
“Pintu air itu hanya boleh buka dan tutup sebelah Kedah, di Pulau Pinang langsung tidak beroperasi. Walaupun pintu sebelah kita ini ada masalah baru-baru ini, ia masih boleh beroperasi,” tambahnya.
Kosmo! sebelum ini melaporkan sebanyak 251,800 akaun di daerah Kuala Muda, Kulim dan Baling terjejas akibat penurunan paras Sungai Muda berikutan kerosakan pada pintu baraj. – KOSMO! ONLINE


Enam kes kesihatan akibat cuaca panas dilaporkan di Kelantan
Oleh ROSALWANI CHE SOH

17 Mei 2023, 5:51 pm
KOTA BHARU – Kelantan merekodkan sebanyak enam kes berkaitan masalah kesihatan yang berpunca daripada cuaca panas pada Minggu Epidemiologi ke-19 pada tahun ini.
Pengerusi Jawatankuasa Kerajaan Tempatan, Perumahan dan Kesihatan negeri, Datuk Dr. Izani Husin berkata, jumlah itu itu turut melibatkan satu kes kematian seorang kanak-kanak lelaki berusia 11 tahun yang disahkan akibat terkena strok haba baru-baru ini.
Menurutnya, kesemua enam kes disebabkan oleh cuaca panas itu menyumbang kepada kes strok haba, kelesuan haba dan kejang haba.
“Daripada kesemua kes, lima mangsa yang mempunyai masalah kesihatan akibat cuaca panas telah dirawat di hospital dan kembali sembuh.
“Terbaharu, satu kes melibatkan seorang wanita berusia 34 tahun yang dirawat di hospital selepas terkena kelesuan haba. Setakat ini, Kelantan mencatatkan kes paling tinggi melibatkan masalah kesihatan semasa cuaca panas diikuti Sarawak dengan lima kes dan Sabah tiga kes,” katanya pada sidang akhbar di Kompleks Kota Darulnaim di sini hari ini.
Mengulas lanjut, Izani memberitahu, suhu kebanyakan kawasan di Kelantan berada pada tahap berjaga-jaga iaitu antara 35 hingga 38 darjah Celsius. – KOSMO! ONLINE


Wanita menangis terpaksa berpisah dengan anak beruang
Oleh SYAHRATUL AUFA SHAHARUDDIN

17 Mei 2023, 5:00 pm
PETALING JAYA- Seorang wanita menangis kesedihan setelah anak beruang yang dirawatnya selama dua bulan terpaksa diserahkan kepada pihak berwajib untuk dijaga.
Menerusi rakaman video yang dimuat naik di Tiktok Poltak M. Panjaitan itu memaparkan anak beruang berkenaan yang telah dipelihara selama dua bulan diserahkan ke tempat perlindungan yang lebih baik bagi tujuan penjagaan dan rawatan.
“Anak beruang ini telah mereka rawat selama dua bulan, namun kami harus ambil agar beruang itu dapat dirawat di tempat yang semestinya,” katanya di kapsyen.
Menurut pemilik, wanita itu menangis ketika berpelukan dengan anak beruang yang dilihat sangat manja dan seolah-olah enggan untuk berpisah.
“Terlalu sayang, mak cik ini menangis saat menyerahkan anak beruangnya,” katanya.
Menjengah ke ruangan komen, orang ramai juga bersedih melihat situasi yang menyentuh hati itu.

“Entah kenapa setiap sesuatu di tangan yang tepat mesti akan diambil,” komen Momoks.
“Dengan anak beruang pun mak cik ni dah sayang sangat, apa lagi dengan anak sendiri,” kata Ricky.
“Kesian mak cik tu, semoga terus kuat ye mak cik,” kata Dahlia. -KOSMO! ONLINE


Lelaki buntu, ah long ugut bunuh isteri
Oleh KOSMO!

17 Mei 2023, 5:27 pm
PETALING JAYA – Seorang lelaki buntu memikirkan nasib isterinya yang menerima ugutan bunuh daripada ceti haram atau ah long sejak beberapa hari lalu.
Mahu dikenali sebagai Aman, 40-an, dia pada mulanya tidak menyangka hasrat untuk meminjam RM200 daripada ah long menyebabkan isterinya itu kini tular di media sosial.
Katanya, selepas mengalami masalah kewangan, dia meminjam RM200 berkenaan daripada seorang along menerusi sebuah aplikasi di laman sosial.
Aman berkata, berdasarkan persetujuan dia dengan ceti haram terbabit, dia perlu membayar RM400 dalam masa 10 hari dari tarikh pinjaman.
“Bagaimanapun, ketika hendak membayar semula wang berkenaan, saya dimaklumkan perlu membayar sebanyak RM4,000 sekaligus. Saya buntu kerana tidak mempunyai wang sebanyak itu dan terus diugut bertalu-talu oleh ceti berkenaan yang menghubungi saya setiap hari.
“Lebih malang, isteri saya yang juga penama dalam pinjaman berkenaan menerima ugutan bunuh jika tidak melangsaikan jumlah seperti yang diminta. Tidak tahan dengan keadaan itu, saya kemudian membuat laporan di Balai Polis Cheras minggu lalu,” katanya kepada Kosmo!.

Pada masa sama, Aman turut membuat aduan kepada Pengerusi Pertubuhan Gerakan Transformasi Pengguna Malaysia (GTPM) Azman Kang Abdullah.
Tambahnya, setiap hari ahli keluarganya akan menerima mesej ugutan menggunakan gambar kad pengenalan isterinya menyebabkan kehidupan dia dan keluarganya terganggu.
Katanya, biarpun dia sudah menyediakan bayaran mengikut kadar asal persetujuan,ceti haram berkenaan tetap mahukan bayaran RM4,000 walaupun jumlah itu jauh lebih banyak daripada yang sepatutnya.
Sementara itu Azman berkata, pihaknya mendapati pinjaman menggunakan aplikasi seperti itu menjadi trend sejak kebelakangan ini.
Ia seolah-olah ‘senjata baru’ along untuk menjerat mangsa kerana tidak perlu bersemuka selain dapat mengawal keseluruhan sistem telefon selepas pemiliknya menekan pautan diberikan.
“Saya akan rujuk isu yang berlaku kepada pengadu ke Bukit Aman dalam waktu terdekat kerana tidak mahu lebih ramai menjadi mangsa,” katanya.-KOSMO! ONLINE


[VIDEO] Anwar prihatin, arah anggota pengiring berteduh
Oleh KOSMO!

17 Mei 2023, 5:03 pm
PETALING JAYA – Keprihatinan Perdana Menteri terhadap anggota polis yang berjemur di bawah terik matahari ketika bertugas mendapat pujian orang ramai.
Melalui sebuah video berdurasi sembilan saat yang dikongsi di Twitter memaparkan Datuk Seri Anwar Ibrahim meminta seorang anggota polis segera beredar dari landasan helikopter kerana cuaca panas.
Kejadian itu dipercayai dirakam ketika Perdana Menteri mahu berangkat pulang selepas menghadiri sebuah majlis di Melaka menaiki helikopter baru-baru ini.
Tinjauan di ruang komen mendapati rata-rata pengguna memuji sikap prihatin Perdana Menteri berikutan cuaca begitu panas ketika ini.
“Adab dia dan cara dia melayani orang sangat baik. Allah panjangkan umur pemimpin begini amin,” kata Kamyl.
“Betul, cuaca panas sangat,” kata Ummu.

“Musim panas teruk sekarang ini. PM pun tak sampai hati nak lihat polis itu berjemur lama-lama,” kata Ieka.
Sehingga kini, video tersebut ditonton lebih 100,000 kali. – KOSMO! ONLINE

Polis hantar dia pon dia suruh pergi balik, panas kata dia. Tapi melaka memang panas berkeladak waknat pic.twitter.com/h5aEQOp57f
— HermyR (@HermyRahim) May 17, 2023


Wanita tabah jaga anak 29 tahun hidap hydrocephalus
Oleh KOSMO!

17 Mei 2023, 5:27 pm
BRASILIA, Brazil – Seorang wanita di Brazil meluahkan tidak akan berhenti menyayangi anak perempuannya yang digelar ‘kepala besar’ dan ‘bayi gergasi’ walaupun sudah berusia 29 tahun, lapor akhbar Daily Star semalam.
Ibu kepada tiga anak, Adalgisa Soares Alves berkata, cahaya mata sulungnya, Graziely, dilahirkan dengan sindrom hydrocephalus iaitu mempunyai sejumlah cecair terkumpul pada otak yang menyebabkan tekanan dan kerosakan pada tengkorak.
Ketika menghadapi keadaan itu pada setiap hari, saiz kepala Graziely meningkat sebanyak tiga kali ganda dan kini, dia tidak boleh berjalan, bercakap dan kehilangan daya penglihatan baru-baru ini.
Dalam satu klip video di media sosial, terdapat netizen meninggalkan komen yang sensitif dengan salah seorang daripadanya mencadangkan agar Alves membunuh Graziely.
“Saya minta maaf kerana saya tidak akan mampu menghadapi keadaan ini. Saya tidak mampu melihat anak saya dalam keadaan seperti ini setiap hari,” tulis seorang netizen.
Namun, terdapat beberapa netizen yang memberikan kata-kata sokongan kepada Alves.

“Apabila mereka memanggilnya ‘kepala besar’, saya berasa sedih kerana ia bersifat kejam. Namun, yang penting adalah saya dan semua keluarga serta rakan-rakan kami sayang akan Graziely,” kata Alves. – Agensi


Syarikat Korea Selatan labur lebih RM4.5 bilion di Johor
Oleh KHAIRUL MOHD. ALI

17 Mei 2023, 5:39 pm
JOHOR BAHRU – Syarikat dari Korea Selatan telah membuat pelaburan bernilai lebih RM4.5 bilion di negeri ini menerusi 80 projek sejak 10 tahun lalu.
Pengerusi Jawatankuasa Pelaburan, Perdagangan dan Hal Ehwal Pengguna Johor, Lee Ting Han berkata, sebanyak 1,700 peluang pekerjaan juga telah diwujudkan buat rakyat tempatan, termasuk pekerjaan berimpak tinggi.
“Sejak 10 tahun lalu sehingga hari ini, Johor telah menerima pelaburan sebanyak RM4.5 bilion melibatkan 80 projek dari syarikat asal Korea Selatan yang turut mewujudkan 1,700 peluang pekerjaan baharu.
“Oleh itu, kita yakin pelbagai usaha dilakukan termasuklah forum perniagaan ini akan dapat tarik lebih banyak pelaburan baharu untuk datang ke Johor, tahun ini ada tiga atau empat syarikat dari Korea Selatan yang tunjukkan minat,” katanya selepas menghadiri Forum Perniagaan Johor – Korea 2023 yang diadakan di Hotel DoubleTree by Hilton, di sini hari ini. Turut hadir, Menteri Besar, Datuk Onn Hafiz Ghazi dan Duta Besar Republik Korea ke Malaysia, Yeo Seung-bae.
Ting Han turut memberitahu, Korea Selatan merupakan salah satu daripada negara pelabur antarabangsa yang menjadi tumpuan negeri ini.
“Daripada segi ‘ranking’, Korea Selatan berada pada kedudukan ketiga atau keempat negara asing yang membuat pelaburan terbesar di Johor, tempat pertama biasan antara China atau Singapura, manakala Korea Selatan dan Jepun menduduki tempat ketiga atau keempat.

“Untuk Korea Selatan, kita tumpu kepada pelaburan melibatkan syarikat berkenaan kimia, petrokimia dan juga pembuatan, kerana bidang itu merupakan kepakaran mereka, mereka ada kelebihan.-KOSMO! ONLINE


Atasi jalan berlubang, kesesakan tambak selewatnya tahun depan
Oleh KHAIRUL MOHD. ALI

17 Mei 2023, 5:07 pm
JOHOR BAHRU – Kerajaan negeri komited untuk menyelesaikan beberapa isu kepentingan awam yang telah membelenggu rakyat negeri ini sejak sekian lama selewat-lewatnya tahun depan.
Menteri Besar Johor, Datuk Onn Hafiz Ghazi berkata, antara isu tersebut termasuklah jalan berlubang, jaringan internet dan juga kesesakan yang kerap berlaku di Tambak Johor dan LinKedua.
Menurut beliau, pelbagai agensi kerajaan persekutuan dan negeri sedang bekerjasama dalam memastikan perkara itu terlaksana selari dengan inisiatif Johor Maju 2030.
“Baru-baru ini, saya semakin dikenali ramai bukan disebabkan rupa yang ‘handsome’ tetapi kerana tular di media sosial dalam usaha menyelesaikan kesesakan di Kompleks Kastam, Imigresen dan Kuarantin (CIQ) di Bangunan Sultan Iskandar (BSI) dan Kompleks Sultan Abu Bakar (KSAB).
“Selain itu, kerajaan negeri juga turut memberi tumpuan kepada usaha membaik pulih jalan raya berlubang di negeri ini, serta jaringan internet, kita usaha atasi selewat-lewatnya tahun depan,” katanya ketika berucap pada Forum Perniagaan Johor – Korea 2023 yang diadakan di Hotel DoubleTree by Hilton, di sini hari ini.
Tambah Onn Hafiz, komitmen ditunjukkan pihaknya telah berjaya mengurangkan sehingga 30 minit tempoh perjalanan pengembara yang berulang-alik dari Johor ke Singapura untuk bekerja di republik itu, setiap hari. – KOSMO! ONLINE


UMNO berpuas hati komitmen kerajaan pertahan kalimah ‘Allah’
Oleh MOHD RASDAN AHMAD

17 Mei 2023, 5:10 pm
PETALING JAYA – UMNO meluahkan kesyukuran dengan komitmen kerajaan pimpinan Datuk Seri Anwar Ibrahim berkenaan isu penggunaan kalimah Allah, kata Presidennya, Datuk Seri Ahmad Zahid Hamidi.
Jelas Timbalan Perdana menteri, perkara tersebut telah dizahirkan Anwar ketika sewaktu pertemuan yang diadakan bersama Setiausaha Agung UMNO, Datuk Asyraf Wajdi Dusuki.
“Pagi tadi, sebelum mesyuarat kabinet bermula, saya bersama Asyraf telah mengadakan pertemuan dengan Perdana Menteri bagi menzahirkan pandangan dan pendirian akar umbi UMNO terhadap isu kalimah Allah.
“Alhamdulillah, Perdana Menteri menyatakan komitmen untuk terus mempertahankan ketetapan dasar Kerajaan berkenaan isu penggunaan kalimah Allah sebagaimana yang telah diputuskan oleh Mahkamah Persekutuan pada 2014,” katanya menerusi satu hantaran di Facebook rasminya hari ini.
Ahmad Zahid dalam pada itu turut memaklumkan bahawa kerajaan akan memperkemaskan isu-isu penguatkuasaan terhadap dasar penggunaan Kalimah Allah dan memutuskan untuk mempersembahkan cadangan-cadangan kepada Majlis Raja-Raja.
“Ini bagi memastikan kedudukan Islam sebagai Agama Persekutuan sebagaimana peruntukan Perlembagaan akan terus terpelihara di samping mengekalkan perpaduan dan keharmonian di antara kaum dan agama di Malaysia,” ujarnya.

Terdahulu, Jemaah Menteri selepas mesyuarat kabinet yang diadakan hari ini memaklumkan telah mendapat perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah untuk mempersembahkan cadangan-cadangan bagi mengukuhkan penguatkuasaan dasar berhubung kalimah ‘Allah’ kepada Majlis Raja-Raja.
Perdana Menteri dalam kenyataan hari ini berkata, ia turut melibatkan cadangan memperkukuh perpaduan dan keharmonian antara kaum dan agama di Malaysia.
Perkara itu antara yang dibincangkan pada mesyuarat Jemaah Menteri hari ini berhubung keputusan Peguam Negara untuk menarik balik rayuan terhadap kes Jill Ireland Lawrence Bill berhubung bahan penerbitan yang mengandungi kalimah Allah. – KOSMO! ONLINE.


Saya sayang suami kerana Allah – Amyra Rosli
Oleh MUHAMMAD HAIKAL RAMLI

17 Mei 2023, 5:34 pm
KUALA LUMPUR – Pelakon Amyra Rosli meletakkan kepercayaan 100 peratus terhadap suaminya, Amar Baharin dan enggan terlalu pusing isu ‘penyondol’ yang sering dikaitkan dengan golongan selebriti.
Kata Amyra atau nama sebenarnya, Nur Amira Izzati Rosli, cintanya terhadap suami adalah bersandarkan hukum agama dan dia percaya, sifir tersebut merupakan tunjang kebahagiaan hubungan suami isteri.
“Saya sayang dia kerana Allah, jadi saya tiada rasa apa-apa kalau dia keluar bekerja atau dia bergaul di luar, saya tidak kisah.
“Apabila kita terlalu serius dan terlalu memikirkan masalah orang luar, secara tidak langsung akan mencemarkan hubungan yang asalnya harmoni.
“Tidak perlu jadi toksik, bahagialah ikut cara kita sahaja,” jelas Amyra ketika ditemui masa majlis FWD Mind Strength Support, di sini, hari ini.
AMYRA ROSLI enggan terlalu mengambil pusing soal atau isu ‘penyondol’ dalam kalangan golongan selebriti – MOHD. FIRDAUS MOHD. JOHARI.
Pelakon drama rantaian, Nur itu bersyukur kerana dikurniakan seorang teman hidup yang sangat memahami emosinya sebagai seorang wanita, isteri dan ibu.
“Apabila ada masalah, kami akan bersemuka dan bincang baik-baik. Amar pesan supaya jangan kongsi apa-apa kerana media sosial akan lebih mengeruhkan keadaan.

“Perempuan lain sikit, bila emosi berkecamuk dan letak emosi dalam media sosial, kita akan lagi terbakar, ramai lagi orang akan hasut,” jelasnya.
Amyra Rosli dan Amar Baharin mendirikan rumah tangga pada November 2016.
Hasil daripada perkahwinan tersebut, mereka dikurniakan dua orang cahaya mata iaitu Aqeef Anaqi, 5 dan Ayra Aryssa, 3.
Sering mendapat jolokan pasangan ideal, sama cantik, sama padan, baik Amyra mahupun Amar, mereka jarang terpalit dengan sebarang kontroversi. – KOSMO! ONLINE


31,000 liter minyak diesel bersubsidi dirampas
Oleh ASLIZA MUSA

17 Mei 2023, 3:48 pm
KUALA KANGSAR – Sebanyak 31,000 liter minyak diesel bersubsidi berjaya dirampas dalam serbuan di sebuah kilang papan tidak bernombor di Kampung Chuar Hulu dekat Sauk, di sini hari ini.
Serbuan melalui Op Tiris pada pukul 10.30 pagi itu menemui bahan bakar berkenaan disimpan di dalam dua unit skid tank.
Pengarah KPDN Perak, Datuk Kamalludin Ismail berkata, pemeriksaan di lokasi juga menjumpai sebuah lori lima tan dan sebuah van yang diubah suai dengan meletakkan tangki lain selain tangki asal lori tersebut.
Katanya, kesemua kenderaan, peralatan penyedut minyak dan cecairdipercayai minyak diesel dengan nilai keseluruhan rampasan berjumlah RM101,400, telah disita.
Menurut beliau, berdasarkan risikan, sindiket itu mengupah ‘tonto’ bagi memastikan aktiviti mereka beroperasi tanpa disedari pihak berkuasa. – KOSMO! ONLINE


Warga guru Terengganu cemerlang terima anugerah
Oleh MOHD AZLI ADLAN

17 Mei 2023, 4:02 pm
KUALA TERENGGANU – Yayasan Guru Malaysia Berhad (YGMB) menyampaikan Anugerah Guru sebagai penghargaan terhadap dedikasi warga pendidik sempena sambutan Hari Guru yang disambut semalam.
Ketua Pegawai Eksekutif YGMB, Datuk Wan Munadi Wan Mamat berkata, anugerah tersebut akan disampaikan kepada golongan guru di beberapa negeri bermula di Terengganu.
“Anugerah tersebut sebagai tanda penghargaan terhadap jasa dan sokongan terhadap pengorbanan warga guru dalam memartabatkan pendidikan negara selama ini.
“YGMB sebagai rakan strategik Jabatan Pendidikan Negeri (JPN) mengucapkan Selamat Hari Guru kepada semua warga pendidik termasuk yang sudah bersara,” katanya ketika ditemui pada majlis Hari Bertemu Pelanggan dan Aidilfitri JPN Terengganu di sini hari ini.
Terdahulu beliau menyaksikan majlis penyampaian anugerah tersebut yang disempurnakan Pengarah Pendidikan negeri, Abdul Muie Ngah.
Wan Munadi berkata, seramai 28 guru cemerlang menerima Anugerah Guru Terengganu yang terbahagi kepada 27 kategori.

Tambah beliau, anugerah itu merangkumi empat kategori utama iaitu Guru Inovatif, Khas Pendidikan, Guru Berwibawa dan Ikon.
“Pemilihan pemenang anugerah ditentukan oleh JPN Terengganu dan elemen yang ditekankan ialah kepimpinan, kesukarelawan, dan pencipta kandungan digital.
“Pendidik cemerlang dalam kalangan guru pedalaman, orang kelainan upaya, Orang Asli dan pendidikan khas juga dihargai,” katanya.
Wan Munadi berkata, semua pemenang anugerah tersebut menerima hadiah wang tunai RM500 setiap seorang yang disumbangkan YGMB.
Beliau berkata, YGMB bakal menjelajah Pulau Pinang selepas ini untuk menyampaikan anugerah sama. – KOSMO! ONLINE


Pas boleh berkawan dengan sesiapa sahaja – Abdul Hadi
Oleh MOHD RASDAN AHMAD

17 Mei 2023, 3:51 pm
PETALING JAYA – Parti Pas tidak boleh dijadikan rumah tumpangan politik sementara waktu atau laksana bola yang boleh ditendang oleh pihak lain dengan mudah atau untuk berniaga politik dengan janji pangkat, harta dan takhta.
Presidennya, Tan Sri Abdul Hadi Awang berkata, Pas juga boleh bekerjasama dengan semua pihak, tetapi tidak teragak-agak membatalkannya jika ada antara mereka melanggar nas, prinsip dan strategi yang diperjuangkan parti tersebut.
Dalam masa sama jelas Abdul Hadi, Pas juga bersikap terbuka dan bersempadan dalam menghadapi sebarang perubahan dari sudut pemikiran serta sikap manusia yang boleh berubah-ubah.
Kata Ahli Parlimen Marang itu lagi, parti tersebut mengadakan persefahaman dan kerjasama dengan pelbagai pihak berbeza ideologi serta akidah agama dalam keadaan dipantau dan dirujuk kepada Majlis Syura Ulamak dan Jawatankuasa Lajnah Politik.
Kata beliau, Pas juga dalam keadaan terkawal dan tidak pernah dapat dipermainkan semua pihak, dalam keadaan tetap berjaya dari sudut kerjasama serta hubungan tidak lemah apabila dibatalkan.
“Pendekatan kita tidak boleh disamakan dengan rakan parti Islam di negara Arab, utara Afrika, Turki, Asia Tengah, benua India dan lain-lain, walaupun mempunyai persamaan dasar, konsep serta hala tujunya.

“Ini kerana berbeza padang dan lapangan masyarakatnya yang wajib difahami oleh mereka bersama Pas atau yang memberi perhatian kepada Pas.
“Saya menegaskan perkara ini kepada rakan luar negara yang datang dan ditemui atau dalam negara sendiri yang cuba melakukan campur tangan dalam perkara tidak difahami mereka terhadap beberapa tindakan kita,” tulisnya dalam siri Minda Presiden di Facebook rasmi beliau hari ini.
Jelas Abdul Hadi, Pas mengadakan kerjasama dengan pihak lain adalah atas titik persamaan kemanusiaan dan keadilan kepada semua tanpa melanggar sempadan prinsip Islam serta konsep yang menjadi kewajipan parti.
Namun begitu katanya, apabila ada pihak melanggar dasar atau memaksa Pas keluar daripada landasan agama termasuk menegakkan negara Islam, parti itu tidak teragak-agak membatalkan kerjasama dan keluar dari pakatan politik tersebut.
“Sikap Pas tidak jumud tanpa perubahan apabila berlaku perubahan sikap dan keadaannya. Maka, ada parti yang berulang kali berhubung dan memutuskan hubungan dengan kita.
“Pas lebih mengutamakan sikap berkebajikan termasuk mereka yang pernah bermusuh, sedang bermusuh atau paling bermusuh kerana pendekatan itu menjadi salah satu cara untuk memperkenalkan Islam.
“Parti ini juga melaksanakan kewajipannya dengan penuh kesabaran tanpa menyimpan dendam apabila berada dalam kerajaan pusat dan ketika memerintah kerajaan negeri yang dapat disaksikan oleh ramai kalangan,” jelasnya lagi. – KOSMO! ONLINE.


Kerugian lebih RM13 juta kes Macau Scam di Kelantan
Oleh ROHANA MOHD. NAWI

17 Mei 2023, 4:47 pm
KOTA BHARU – Polis Kelantan merekodkan sebanyak 417 kes dengan kerugian lebih RM13 juta melibatkan penipuan sindiket Macau Scam dan pembelian secara dalam talian dalam tempoh lima bulan pada tahun ini.
Ketua Polis Kelantan, Datuk Muhamad Zaki Harun berkata, penipuan Macau Scam masih berlaku masih berlaku dalam kalangan masyarakat di negeri ini meskipun pelbagai pesanan sudah diuar-uarkan oleh pihak polis sebelum ini.
Menurutnya, polis sentiasa menjalankan siasatan mengenai setiap kes yang diterima sehingga ke akar umbi selepas menerima laporan daripada mangsa.
“Sindiket Macau Scam menggunakan banyak kaedah untuk memerangkap mangsa menerusi panggilan telefon. Ada yang memaklumkan bahawa mangsa tidak membayar bil air, insurans dan pelbagai cara untuk menipu mangsa.
“Taktik itu dilakukan untuk menakut-nakutkan mangsa sehingga mereka mendedahkan maklumat peribadi sekali gus wang simpanan di dalam bank hilang,” katanya pada sidang akhbar selepas Sambutan Hari Raya Aidilfitri 2023 Kontinjen Kelantan di Ibu Pejabat Polis Kontinjen (IPK) Kelantan di sini hari ini.
Mengulas lanjut, Muhamad Zaki memberitahu, siasatan mendapati, penipuan kes Macau Scam boleh berlaku kepada semua peringkat usia terutamanya warga emas dan golongan profesional yang dilihat banyak menjadi mangsa.

Menurutnya, siasatan mendapati, ada mangsa yang mengalami kerugian sebanyak RM200,000 hingga RM400,000 dalam satu-satu masa. – KOSMO! ONLINE


Anwar enggan ulas isu kekayaan sewaktu jadi TPM
Oleh HARRITH HISHAM

17 Mei 2023, 4:04 pm
SERDANG – Perdana Menteri, Datuk Seri Anwar Ibrahim enggan mengulas dakwaan berhubung kekayaannya sewaktu menjadi Timbalan Perdana Menteri.
“Malaslah,” Demikian katanya ringkas ketika ditemui di Majlis Aidilfitri Kementerian Kesihatan di Taman Ekspo Pertanian Malaysia (MAEPS), di sini hari ini.
Terdahulu, bekas Perdana Menteri Tun Dr. Mahathir Mohamad mencabar Anwar supaya mendedahkan kekayaan yang dimiliki ketika menjawat jawatan Timbalan Perdana Menteri.
Bagaimanapun, Anwar dilaporkan berkata, beliau tidak mempunyai masalah untuk mengisytiharkan hartanya sepanjang menjadi Timbalan Perdana Menteri antara 1993 hingga 1998.
Pengerusi Pakatan Harapan (PH) itu turut menegaskan, beliau sudah pun mengisytiharkan harta secara terbuka berbanding Mahathir yang didakwa belum berbuat demikian.
“Baru-baru ini saya isytihar sebanyak RM11 juta dan itu harga rumah di Segambut. Itu bukan lagi rahsia dan diketahui umum,” katanya.

Namun hari ini, Mahathir kembali menyerang Anwar dengan mendakwa Pengerusi Pakatan Harapan itu tidak pernah mengisytiharkan harta berdasarkan deklarasi aset Suruhanjaya Pencegahan Rasuah Malaysia (SPRM) pada 24 November 2018.
“Anwar boleh jelaskan benar atau tidak kenyataan ini,” katanya dalam hantaran di Facebook hari ini.
Pada masa sama, Mahathir memaklumkan telah mengisytihar harta sebanyak RM32.35 juta meliputi tiga buah rumah serta aset-aset lain. – KOSMO! ONLINE


MetMalaysia uji siren sistem amaran awal tsunami di Sarawak esok
Oleh NURUL IRDINA SUMALI

17 Mei 2023, 4:25 pm
PETALING JAYA – Jabatan Meteorologi Malaysia (MetMalaysia) akan melaksanakan ujian siren Sistem Amaran Awal Tsunami Malaysia (SAATNM) di Kompleks LKIM, Mukah, Sarawak pada pukul 9 pagi hingga 1 tengah hari.
Justeru itu, MetMalaysia dalam satu hantaran di Facebook berkata, penduduk di kawasan sekitar diminta agar tidak panik sekiranya mendengar bunyi siren berkenaan.
“Ujian siren tersebut akan dilakukan di Kompleks LKIM, Mukah, Sarawak. Orang ramai dinasihatkan agar tidak panik dengan bunyi siren tersebut kerana ia merupakan satu ujian sahaja.
“MetMalaysia akan memaklumkan jika terdapat sebarang pindaan,” katanya. – KOSMO! ONLINE


Sarawak bangunkan aplikasi pantau kehadiran buaya
Oleh CHERINE JON

17 Mei 2023, 3:58 pm
KUCHING – Perbadanan Perhutanan Sarawak (SFC) sedang bekerjasama dengan SAINS untuk membangunkan aplikasi pangkalan data dan pemantauan kehadiran buaya secara masa nyata.
Timbalan Menteri Sumber Asli dan Pembangunan Bandar Sarawak Datuk Len Talif Salleh berkata dengan ini, populasi buaya dapat dipantau secara berterusan dan tempat-tempat ‘panas’ konflik manusia dengan buaya dapat dikenal pasti.
“Secara amnya, dron dan GPS digunakan untuk membuat pemerhatian dan merekodkan taburan buaya dan sarang buaya.
“Walau bagaimanapun, kita perlu akur yang kita perlu berkongsi habitat dengan buaya dan kita perlu mengambil langkah bersesuaian untuk mengurangkan risiko serangan buaya,” katanya.
Beliau berkata demikian bagi menjawab soalan Ahli Dewan Undangan Negeri (ADUN) Kabong Mohd Chee Kadir yang bertanya mengenai langkah kerajaan untuk menghapuskan ancaman serangan buaya sempena persidangan Dewan Undangan Negeri (DUN) Sarawak, hari ini.
Selain itu, Len berkata Kerajaan Sarawak sedang merangka pelan pengurusan baharu yang lebih komprehensif dengan menekankan tiga matlamat bagi menangani konflik antara buaya dan manusia.

Katanya tiga matlamat itu ialah meneruskan usaha pemuliharaan buaya dan habitatnya, memastikan keselamatan penduduk terjamin dan memanfaatkan buaya sebagai sumber asli secara lestari.
Menjelas lanjut, beliau berkata antara tindakan yang telah dan akan diambil adalah seperti dari tahun 2020 sehingga kini, SFC telah menjalankan sebanyak 107 operasi dengan sejumlah 95 ekor buaya telah ditangkap dan 482 biji telur telah dipindah.
Manakala, katanya dari tahun 2020 hingga 2022, sebanyak 77 lesen pemburuan buaya telah dikeluarkan dengan hasil tuaian sebanyak 133 ekor, program kesedaran “3M” (Mengetahui, Memahami dan Memulihara) buaya sentiasa dianjurkan di kawasan-kawasan yang mempunyai kehadiran buaya dan papan tanda amaran kehadiran buaya didirikan di kawasan yang strategik. – KOSMO! ONLINE


Insentif RM500 kepada bakal jemaah haji M40, B40 Selangor
Oleh MOHD YUNUS YAKKUB

17 Mei 2023, 3:41 pm
SHAH ALAM – Insentif wang tunai sebanyak RM500 akan diberikan kepada bakal 3,000 jemaah haji tahun ini yang memerlukan khususnya kumpulan B40 dan M40 di Selangor.
Menteri Besar Selangor, Datuk Seri Amirudin Shari berkata, perkara itu dilakukan menerusi Insentif Haji Muassasah daripada kerajaan negeri melalui Menteri Besar Selangor Incorporated (MBI).
Katanya, permohonan insentif itu akan dibuka mulai Jumaat ini hingga 25 Ogos depan.
“Setiap jemaah yang memohon dan menepati syarat kelayakan akan berikan wang tunai sebanyak RM500 serta kit syifa termasuk ubat-ubatan, cecair pembasmi kuman, losyen, serta pelembap bibir.
“Keseluruhan program ini melibatkan peruntukkan sebanyak lebih RM1.65 juta,” katanya dalam kenyataan hari ini.
Amirudin turut memaklumkan urusan permohonan akan dilaksanakan menerusi Pusat Khidmat Masyarakat Dewan Undangan Negeri masing-masing bagi memudahkan memudahkan proses pendaftaran dan akan diselaraskan MBI selaku pelaksana program.

Ujarnya, para jemaah yang layak memohon semestinya adalah warganegara dan menyampaikan
salinan surat tawaran mengerjakan haji muassasah yang mengandungi kenyataan bayaran haji serta salinan jadual penerbangan.
“Saya mengharapkan bahawa usaha ini dapat memudahkan urusan perjalanan bagi para jemaah yang bakal meraikan dhuyufurrahman pada tahun ini,” katanya.
Untuk maklumat lanjut boleh merujuk Pusat Khidmat Masyarakat DUN masing-masing melalui pautan https://bit.ly/3ByFSxm . – KOSMO! ONLINE


Impian peniaga kembangkan bisnes lebur, rugi RM56,880
Oleh MOHD SHARKAWI LONDING

17 Mei 2023, 4:44 pm
JOHOR BAHRU – Hasrat seorang peniaga mengembangkan bisnes yang diusahakannya lebur apabila terjerat sindiket penipuan pinjaman wang tidak wujud.
Malah mangsa yang juga lelaki warga tempatan berusia 28 tahun kerugian RM58,880 ekoran tertipu dengan helah sindiket berkenaan.
Ketua Polis Daerah Seri Alam, Superintendan Mohd. Sohaimi Ishak berkata, mangsa mula terpedaya selepas menerima satu pesanan ringkas menerusi aplikasi WhatsApp daripada seorang lelaki menawarkan skim pinjaman wang mudah dan cepat.
Menurutnya, mangsa disyaki minat dengan tawaran itu lalu dan berhasrat ingin membuat pinjaman sebanyak RM70,000.
“Mangsa kemudiannya diminta berhubung dengan seorang lelaki lain dan suspek memberitahu mangsa perlu membuat pendahuluan kerana skor kelayakan untuk membuat pinjaman kurang memuaskan.
“Mangsa tanpa berfikir panjang lalu membuat lapan transaksi pemindahan wang ke lima akaun bank berlainan sehingga RM56,880,” katanya dalam satu kenyataan di sini hari ini.

Mohd. Sohaimi berkata, setelah melakukan pemindahan itu, status permohonan pinjaman yang dilakukan mangsa masih belum diluluskan sebelum lelaki berkenaan mula curiga.
Katanya, sindiket terus meminta mangsa memindahkan wang bagi meningkatkan ‘credit scoring’.
Ujarnya, susulan itu, mangsa tampil membuat laporan polis di Ibu Pejabat Polis Daerah Seri Alam di sini semalam.
Beliau berkata, polis telah membuat kertas siasatan mengikut Seksyen 420 Kanun Keseksaan kerana menipu.
“Pihak polis menasihati orang ramai agar lebih berhati-hati dan jangan mudah terpedaya dengan tawaran pinjaman wang mudah dan cepat dalam talian,” katanya .- KOSMO! ONLINE


Kita bantah pun, orang tetap akan pergi – PU Amin
Oleh NUR EMIRA SAIZALI

17 Mei 2023, 3:55 pm
SHAH ALAM – “Kalau saya membantah pun, mereka akan tetap pergi ke Konsert Coldplay dan tiket pun sudah habis terjual.”
Demikian respons pendakwah bebas Pencetus Ummah (PU) Amin, 33, berhubung isu bantahan penganjuran konsert kumpulan ternama, Coldplay yang bakal mengadakan persembahan sulung di Stadium Putra Bukit Jalil pada 22 November depan.
Katanya, walaupun bantahan dilakukan oleh golongan agamawan, masyarakat akan tetap dengan pendirian dan minat masing-masing.
“Manusia memilih, kalau mereka nak pergi ke sana (konsert Coldplay) dipersilakan.
“Kalau bantah sekalipun, apa yang saya dapat? Apa perubahan kepada masyarakat sebab semuanya masih sama dan mereka tetap pergi,” katanya kepada Kosmo! Online selepas sidang akhbar Festival Havoc Islamik, di sini, hari ini.
Sebagai pendakwah bebas, dia juga menyarankan agar penganjur acara tempatan mengadakan program alternatif lain seperti konsert keagamaan yang mampu menyebarkan dakwah kepada masyarakat.
COLDPLAY bakal mengadakan konsert sulung di Malaysia pada November depan namun mendapat bantahan daripada ramai fanatik agama negara ini. – GOOGLE.
“Daripada kita mengecam, lebih baik buat program alternatif.

“Bila kita cakap jangan pergi dan tiada ada konsert, jadi apa alternatif yang kita tawarkan?
“Sebab itu kita anjurkan majlis selawat ada juga nyanyian, gema, ada juga irama tetapi ada batasan,” jelasnya.
Katanya, cara tersebut inisiatif tersebut dilihat sebagai cara halus membantah penganjuran konsert-konsert melibatkan selebriti luar negara.
“Kita membantah bukan dengan vokal, kita membantah dengan menyediakan alternatif dan perkara itu merupakan satu bentuk bantahan.
“Jadi kita sokong alternatif lebih mendidik jiwa dan kebudayaan. Contoh ketika Blackpink datang Malaysia, Raihan juga mengadakan konsert dan itu cara mereka membantah,” katanya lagi.
Pemilik nama penuh Mohamad Amirul Amin Maula Lokman Hakim itu juga berpendapat, sikap lantang bersuara mengecam beberapa selebriti tanah air yang dilakukannya sebelum ini juga dilihat tidak memberikan sebarang impak kepada perjalanan dakwahnya.
“Dulu saya bersifat begitu, buat bantahan kepada nama besar sehingga orang cakap nak tumpang populariti.
“Dari segi publisiti kita dapat tetapi kesan kepada masyarakat tak dapat.
“Pengikut memang naik namun daripada aspek hala tuju dakwah memang tidak menjadilah,” jelasnya lagi.
Sejak beberapa hari lalu, konsert Coldplay di Malaysia menjadi bahan bualan hangat apabila segelintir golongan pendakwah menolak kehadiran kumpulan tersebut ke tanah air.
Bagi mereka, kehadiran Coldplay membawa unsur negatif seperti sokongan kepada golongan LGBT. – KOSMO! ONLINE


Mahkamah: Suami dijel tiga bulan hantuk kepala ke kening isteri
Oleh NUZULSHAM SHAMSUDDIN

17 Mei 2023, 3:10 pm
KUALA LUMPUR – Tindakan seorang suami yang menghantukkan kepala ke kening isterinya hingga cedera dan menerima tujuh jahitan membawa padah apabila dia dipenjara tiga bulan oleh Mahkamah Majistret di sini hari ini.
Majistret Wong Chai Sia menjatuhkan hukuman itu terhadap Mohd. Faizal Maula Azanan, 33, selepas tertuduh mengaku bersalah atas pertuduhan yang disabitkan ke atasnya.
Mahkamah turut memerintahkan tertuduh dipenjara bermula tarikh tangkap iaitu pada Sabtu lalu.
Mengikut pertuduhan, tertuduh didakwa dengan niat menyebabkan kecederaan ke atas isterinya berusia 35 tahun dengan menghantukkan kepalanya di kening kanan mangsa.
Kesslahan itu didakwa dilakukan di sebuah unit pangsapuri di Jalan Pertahanan, Setapak di sini pukul 4 pagi, pada 13 Mei lalu.
Berikutan itu pertuduhan dikemukakan mengikut Seksyen 323 Kanun Keseksaan dan dibaca bersama bawah Seksyen 326A kanun sama, yang membawa hukuman penjara dua kali ganda tempoh maksimum dibawah seksyen 323 kanun keseksaan.

Semasa prosiding, Timbalan Pendakwa Raya, Sareeka Balakrishnan memohon agar tertuduh dikenakan hukuman penjara setimpal dengan mengambil kira kecederaan dihadapi mangsa, sehingga menerima jahitan.
Bagaimanapun, tertuduh merayu agar dikenakan hukuman ringan kerana mengaku mengakukan kesalahan terhadap isterinya.
“Maaf, saya menyesal, diharap tempoh hukuman itu dikurangkan kerana saya ada anak malah berjanji mahu membaiki kehidupan ini,” katanya. – KOSMO! ONLINE


Tidak perlu panik kes Covid-19 di Tuaran
Oleh HARRITH HISHAM

17 Mei 2023, 3:35 pm
SERDANG – Jangkitan Covid-19 di Sabah melibatkan daerah Tuaran dimaklumkan masih terkawal meskipun terdapat peningkatan sepanjang musim perayaan.
Menteri Kesihatan, Dr. Zaliha Mustafa berkata, bilangan kes yang dilaporkan juga adalah rendah yang mana kurang daripada 100 kes seminggu.
“Sebenarnya jangkitan Covid-19 di Tuaran ini kita tidak perlu panik kerana jika dilihat secara keseluruhan, bilangan kes masih rendah dan terkawal.
“Cuma mereka di Tuaran masih lakukan pemantauan mengikut kriteria yang lama kerana kita tak guna dah (kod warna),” katanya.
Beliau berkata demikian pada sidang akhbar Majlis Aidilfitri Kementerian Kesihatan di Taman Ekspo Pertanian Malaysia (MAEPS) di sini hari ini.
Semalam, media melaporkan daerah Tuaran diisytihar sebagai zon merah selepas mencatat 26 kes baharu sepanjang minggu lalu, berbanding 18 kes pada minggu sebelum itu.

Mengulas lanjut, Zaliha berkata, keterukan jangkitan Covid-19 di daerah berkenaan hanya melibatkan kategori satu dan dua.
Menurutnya, pesakit yang dijangkiti juga tidak perlu hadir ke hospital dan boleh melakukan isolasi di rumah.
“Bagi kes kategori tiga, empat dan lima, kita dapati ia membabitkan individu berusia 60 tahun ke atas termasuk mereka yang mempunyai komobid,” jelasnya.
Dalam perkembangan berbeza, Zaliha turut menasihati orang ramai agar segera medapatkan rawatan di hospital sekiranya memiliki gejala strok haba.
Antara gejala yang perlu diberikan perhatian adalah dehidrasi, keletihan dan kekejangan. – KOSMO! ONLINE


Mahkamah: Pembantu kedai didenda RM5,000 miliki gambar, video lucah
Oleh ASLIZA MUSA

17 Mei 2023, 3:03 pm
TAIPING – Padah memiliki gambar dan video lucah di dalam telefon bimbit, seorang pembantu kedai didenda RM5,000 oleh Mahkamah Majistret di sini hari ini.
Tertuduh, Muhammad Fitri Ishak, 26, juga berdepan hukuman penjara lapan bulan sekiranya gagal membayar denda berkenaan.
Hukuman itu diputuskan setelah tertuduh yang masih bujang itu mengaku bersalah di hadapan Majistret Nur’ Atiqah Sapari.
Mahkamah turut memerintahkan barang kes dipulangkan kepada pihak pendakwaan untuk dilucuthakkan dan dilupuskan setelah tamat tempoh.
Mengikut kertas pertuduhan, tertuduh didakwa memiliki 67 gambar dan 55 video yang lucah dalam telefon bimbit jenama Realme model RMX2111 dan kesalahan dilakukan di sebuah bahagian di Hospital Taiping sekitar pukul 12.15 tengah hari pada 16 Februari 2022.
Pendakwaan ke atasnya dikemukakan mengikut Seksyen 292 Kanun Keseksaan yang membawa hukuman penjara yang boleh sampai tiga tahun atau denda atau kedua-duanya, jika sabit kesalahan.

Pendakwaan dikendalikan Pegawai Pendakwa Raya Suruhanjaya Komunikasi dan Multimedia Malaysia (SKMM), Siti Hajar Sulaiman manakala tertuduh diwakili peguam Yayasan Bantuan Guaman Kebangsaan (YBGK), Ng Wei Jun. – KOSMO! ONLINE